Diari Oficial de la Generalitat Valenciana


Sumari del DOGV 9512, del 16-01-2023 (2022/13840)

DECRET 227/2022, de 23 de desembre, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals i convocatòria per a 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9512

Data del DOGV
:   16-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/13922


Data del document
:   23-12-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública
    * ajuda als discapacitats
    * legislació

DECRET 227/2022, de 23 de desembre, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals i convocatòria per a 2023. [2022/13746]  
ÍNDEX  
Preàmbul  
Títol I. Disposicions generals i procediment  
Capítol I. Disposicions generals  
Article 1. Objecte i àmbit  
Article 2. Programes d'ajudes  
Article 3. Finançament  
Article 4. Entitats beneficiàries  
Article 5. Requisits per a ser entitat beneficiària  
Article 6. Obligacions generals de les entitats beneficiàries  
Capítol II. Procediment general per a la concessió de les ajudes  
Article 7. Presentació de sol·licituds, termini i documentació  
Article 8. Procediment per a la concessió de les ajudes  
Article 9. Mitjà de notificació  
Article 10. Resolució d'incidències  
Article 11. Compatibilitat i concurrència d'ajudes i subvencions  
  
Article 12. Control de les ajudes  
Article 13. Justificació de la despesa i liquidació de les ajudes  
Article 14. Reintegrament de les ajudes concedides, procediment de reintegrament, infraccions i sancions  
Títol II. Centres especials d'ocupació  
Disposicions generals  
Article 15. Requisits generals  
Capítol I. Programa d'inclusió laboral de persones amb discapacitat o diversitat funcional en el mercat de treball protegit  
Article 16. Subvenció del cost salarial  
Article 17. Subvenció per a finançar els costos indirectes corresponents a l'informe auditor per a la justificació de l'ajuda salarial  
Article 18. Subvenció per a adaptació de llocs  
Article 19. Documentació específica per a la presentació de les sol·licituds  
Article 20. Termini per a la presentació de les sol·licituds  
Article 21. Documentació justificativa relativa al personal amb diversitat funcional o discapacitat per a la subvenció del cost salarial corresponent als llocs de treball ocupats per personal amb diversitat funcional o discapacitat i terminis de presentació i informe auditor  
  
Article 22. Pagament i justificació de la despesa de l'ajuda salarial  
Article 23. Justificació i pagament de l'ajuda per a informe auditor i ajudes per a adaptació de llocs  
Capítol II. Programa d'ajudes a projectes d'inserció en empreses ordinàries a través de CEO  
Article 24. Objecte de les ajudes  
Article 25. Requisits i compatibilitat  
Article 26. Quanties  
Article 27. Documentació per a la presentació de les sol·licituds  
Article 28. Termini per a la presentació de les sol·licituds  
Article 29. Justificació i pagament  
Títol III. Programa d'ajudes a empreses ordinàries per la contractació indefinida de personal amb diversitat funcional o discapacitat procedents d'enclavaments laborals  
Article 30. Objecte  
Article 31. Concepte i requisits de l'enclavament i de les subvencions  
Article 32. Ajudes  
Article 33. Documentació en la presentació de sol·licituds  
Article 34. Terminis de presentació de les sol·licituds  
Article 35. Exclusions i incompatibilitats  
Article 36. Obligacions de les entitats beneficiàries  
Article 37. Justificació i pagament  
Disposicions addicionals  
Disposició addicional primera. Règim jurídic  
Disposició addicional segona. Concepte de «persones amb diversitat funcional o discapacitat», «persones amb diversitat funcional o discapacitat que presenten majors dificultats d'accés al mercat de treball» i manera d'acreditació  
Disposició addicional tercera. Compatibilitat amb el Mercat Comú: requisits i exclusions  
Disposició derogatòria. Derogació normativa  
Disposicions finals  
Disposició final primera. Facultats d'execució  
Disposició final segona. Efectes  
Disposició final tercera. Consideració del decret  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat en l'article 49 la competència exclusiva en la regulació dels aspectes organitzatius i procedimentals propis de l'administració autonòmica, així com, i sense perjudici del que es disposa en l'article 149 de la Constitució, i en el seu cas, de les bases i ordenació de l'activitat econòmica general de l'Estat, en la gestió de les funcions del servei públic d'ocupació estatal en l'àmbit del treball, ocupació i formació, establint així mateix en l'article 51 que correspon a la Generalitat l'execució de la legislació de l'Estat en matèria laboral, assumint les facultats, competències i serveis que en aquest àmbit i a nivell d'execució té l'Estat respecte a les relacions laborals, sense perjudici de l'alta inspecció d'aquest, i el foment actiu de l'ocupació.  
  
Entre els programes de foment d'ocupació desenvolupats per la Comunitat Valenciana, es troben els programes d'ajudes destinats a la inserció sociolaboral de les persones amb diversitat funcional o discapacitat, la normativa bàsica de la qual és la regulada en el Reial decret legislatiu 1/2013, de 29 de novembre, pel qual s'aprova el text refós de la llei general de drets de les persones amb discapacitat i de la seua inclusió social.  
Aquest reial decret legislatiu reconeix el dret al treball de les persones amb diversitat funcional o discapacitat, en condicions que garantisquen l'aplicació dels principis d'igualtat de tracte i no discriminació i preveu l'exercici d'aquest dret a través dels següents tipus d'ocupació:  
  
a) Ocupació ordinària, en les empreses i en les administracions públiques, inclosos els serveis d'ocupació amb suport.  
b) Ocupació protegida, en centres especials d'ocupació (d'ara en avant, CEO) i en enclavaments laborals.  
c) Ocupació autònoma.  
Així mateix, recull l'obligació de les empreses d'adoptar les mesures adequades per a l'adaptació del lloc de treball i l'accessibilitat de l'empresa, en funció de les necessitats de cada situació concreta, i introdueix el foment de l'ocupació de les persones amb diversitat funcional o discapacitat mitjançant l'establiment d'ajudes que faciliten la seua inclusió laboral.  
D'acord amb aquest Reial decret legislatiu 1/2013, i com a ocupació protegida, «Els centres especials d'ocupació són aquells l'objectiu principal dels quals és el de realitzar una activitat productiva de béns o de serveis, participant regularment en les operacions del mercat, i tenen com a finalitat assegurar una ocupació remunerada per a les persones amb discapacitat; alhora que són un mitjà d'inclusió del major nombre d'aquestes persones en el règim d'ocupació ordinària. Igualment, els centres especials d'ocupació hauran de prestar, a través de les unitats de suport, els serveis d'ajust personal i social que requerisquen les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels centres especials d'ocupació estarà constituïda pel major nombre de persones treballadores amb discapacitat que permeta la naturalesa del procés productiu i, en tot cas, pel 70 % d'aquella. A aquest efecte no s'inclourà el personal sense discapacitat dedicat a la prestació de serveis d'ajust personal i social.  
  
S'entendran per serveis d'ajust personal i social els que permeten ajudar a superar les barreres, obstacles o dificultats que les persones treballadores amb discapacitat dels centres especials d'ocupació tinguen en el procés d'incorporació a un lloc de treball, així com en la permanència i progressió en aquest. Igualment es trobaran compresos aquells dirigits a la inclusió social, cultural i esportiva.»  
  
Actualment, el règim jurídic dels CEO és el previst, entre altres, en el Reial decret 2273/1985, de 4 de desembre, pel qual s'aprova el Reglament dels centres especials d'ocupació, i en el Decret 227/2018, de 14 de desembre, del Consell, pel qual es regula la qualificació i inscripció dels centres especials d'ocupació en el Registre de centres especials d'ocupació de la Comunitat Valenciana (DOGV 8467, 18.01.2019), modificat pel Decret 70/2020, de 19 de juny, del Consell, de modificació del Decret 227/2018, de 14 de desembre, del Consell, pel qual es regula la qualificació i inscripció dels centres especials d'ocupació en el Registre de centres especials d'ocupació de la Comunitat Valenciana (DOGV 8840, 22.06.2020).  
D'altra banda, les ajudes i subvencions de polítiques actives s'han desenvolupat a través del Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació que regula de manera integral i sistematitzada els programes comuns d'activació per a l'ocupació, i estableix els continguts essencials que n'han de formar part. En aquest reial decret s'inclouen els continguts mínims dels següents programes:  
  
1. Subvenció del cost salarial de les persones amb discapacitat que treballen en centres especials d'ocupació.  
2. Subvenció, per lloc de treball, per a finançar despeses ocasionades a conseqüència de l'adaptació de llocs de treball, incloses les mesures d'accessibilitat universal física, sensorial, cognitiva i de comunicació i les mesures adequades en funció de les necessitats de cada situació concreta, llevat que aqueixes mesures suposen una càrrega excessiva per a l'entitat, així com la dotació d'equips de protecció personal per a evitar riscos laborals a les persones treballadores amb discapacitat contractades i l'eliminació de barreres o obstacles que impedisquen o dificulten el treball.  
3. Ajudes destinades al trànsit de les persones treballadores amb discapacitat des dels centres especials d'ocupació fins a l'ocupació en empreses del mercat ordinari, a través dels enclavaments laborals, incentivant la seua contractació amb caràcter indefinit, incloses les mesures d'adaptació de llocs, el règim jurídic de les quals està regulat en el Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
Així mateix, i per a la consecució d'aquests fins d'inserció, aquest decret inclou, a més, dos programes propis de la Comunitat Valenciana: un programa d'ajudes per a finançar els costos indirectes corresponents a l'informe auditor per a la justificació de l'ajuda salarial i un altre programa d'ajudes als projectes d'inserció en empreses ordinàries a través de CEO (ajudes als CEO que inserisquen personal del mateix CEO en l'empresa ordinària amb la realització prèvia d'un itinerari d'inserció).  
  
Atesa la singularitat derivada de les difícils circumstàncies d'inserció laboral del col·lectiu de persones amb diversitat funcional o discapacitat, que permeten apreciar la concurrència de raons d'interés públic, econòmic i social que dificulten la convocatòria pública de les subvencions esmentades, el Reial decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, autoritza la concessió directa de les ajudes destinades als CEO i a les empreses ordinàries per contractació de treballadors procedents dels enclavaments laborals regulats en el Reial decret 290/2004, a l'empara del que disposa l'article 22.2.c de la Llei 38/2003, de 17 de novembre, general de subvencions, i les exclou de l'aplicació del procediment de concurrència competitiva.  
D'altra banda, les ajudes als CEO per inserció de personal en empreses ordinàries, amb la realització prèvia d'un itinerari, també han de concedir-se pel procediment de concessió directa, ja que hi ha raons d'interés públic que justifiquen l'atorgament directe d'aquestes subvencions, basades en l'interés general, de tipus fonamentalment social. Això es deu al fet que les ajudes als CEO per la inserció del personal amb diversitat funcional o discapacitat en empreses del mercat ordinari s'emmarquen en l'obligació dels CEO d'integració del major nombre possible d'aquestes en el mercat ordinari de treball, segons el que es disposa en el Reial decret legislatiu 1/2013, de 29 de novembre, pel qual s'aprova el text refós de la llei general de drets de les persones amb diversitat funcional o discapacitat i de la seua inclusió social.  
  
La Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'economia social, va incloure en l'article tercer com a modificació de la Llei 5/2011, de 29 març, d'economia social, la declaració dels centres especials d'ocupació i de les empreses d'inserció com a entitats prestadores de serveis d'interés econòmic general.  
Per part seua, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'article 160.1. A assenyala el Consell com a òrgan competent per a la concessió d'aquelles subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública; regula en l'article168.1.C aquesta concessió directa i estableix que, d'acord amb el que disposa l'article 22.2 de la Llei 38/2003, de 17 de novembre, es podran concedir, de manera directa i amb caràcter excepcional. Per a això, el Consell aprovarà, mitjançant decret, a proposta de la conselleria competent per raó de la matèria, i amb l'informe previ de la conselleria que tinga assignades les competències en matèria d'hisenda, les bases reguladores a aplicar en cada cas, que no tindran la consideració de disposicions de caràcter general i es publicaran en el Diari Oficial de la Generalitat Valenciana.  
La Llei 11/2003, de 10 d'abril, de la Generalitat, sobre l'estatut de les persones amb discapacitat, modificada per la Llei 9/2018, de 24 d'abril, de la Generalitat, recull com a mesures de foment per a la inserció laboral de les persones amb discapacitat, tant les ajudes dirigides a la creació, manteniment i increment de l'ocupació en els centres especials d'ocupació com la creació de llocs de treball ordinari destinats a les persones amb discapacitat amb necessitat de suport generalitzat, a través d'accions basades en l'ocupació amb suport i enclavaments laborals.  
  
El 7 de desembre de 2021, es publica el Reial decret 1069/2021, de 4 de desembre, pel qual s'aprova l'Estratègia Espanyola de Suport Actiu a l'Ocupació 2021-2024, com un dels instruments de coordinació del Sistema Nacional d'Ocupació, estant l'actuació prevista en la reforma 5 «Modernització de polítiques actives d'ocupació», inclosa en el component 23 «Noves polítiques públiques per a un mercat de treball dinàmic, resilient i inclusiu», enquadrat en l'àrea política VIII «Nova economia de les cures i polítiques d'ocupació» del Pla de recuperació, transformació i resiliència, aprovat per acord del Consell de Ministres de 27 d'abril de 2021. Aquesta Estratègia inclou el col·lectiu de «persones amb discapacitat» com un dels col·lectius als quals han d'anar destinades les polítiques d'ocupació, ja que aquestes contribueixen a la igualtat d'oportunitats en l'accés a l'ocupació, actuant sobre les causes de la menor ocupabilitat com són els desajustaments en la qualificació, les dificultats per a adquirir experiència professional o habilitats per a la cerca i el manteniment de l'ocupació. A més, modifica l'article 5.c del Reial decret 818/2021 quant a la consideració de persones amb discapacitat que presenten majors dificultats d'accés al mercat de treball, entenent per tals les persones amb paràlisi cerebral, amb trastorn de la salut mental o amb discapacitat intel·lectual, incloses les persones amb trastorn de l'espectre de l'autisme, amb un grau de discapacitat reconegut igual o superior al 33 per cent, així com les persones amb discapacitat física o sensorial amb un grau de discapacitat reconegut igual o superior al 65 per cent.  
  
L'article 167 de la Llei 1/2015 estableix que «En la tramitació anticipada l'atorgament de subvencions, de conformitat amb el que estableix l'article 41 de la present llei, es podrà arribar al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència, en els pressupostos de l'exercici econòmic següent, de crèdit adequat i suficient per a això».  
En els pressupostos de la Generalitat per a l'exercici 2023 figuren en el capítol IV del subprograma 322.51 Foment d'ocupació, les línies de subvenció Q68461118 i P21209617, amb dotació adequada i suficient per al finançament d'aquestes ajudes.  
En conseqüència, d'acord amb el que es disposa en l'article 28.c de la Llei 5/1983, de 30 de desembre, del Consell, a proposta del conseller d'Economia Sostenible, Sectors Productius, Comerç i Treball, amb la deliberació prèvia del Consell, en la reunió de  
  
  
  
DECRETE  
  
Títol I  
Disposicions generals i procediment  
  
Capítol I  
Disposicions generals  
  
Article 1. Objecte i àmbit  
1. Aquest decret té per objecte establir les bases reguladores per a la concessió de subvencions destinades a promoure i facilitar la inserció laboral de persones amb diversitat funcional o discapacitat en l'àmbit de la Comunitat Valenciana, mitjançant ajudes als centres especials d'ocupació, tant per al manteniment dels llocs de treball ocupats per persones amb diversitat funcional o discapacitat com per al trànsit dels seus treballadors a l'empresa ordinària, i a les empreses ordinàries que contracten personal amb diversitat funcional o discapacitat procedents d'enclavaments laborals i convocar les ajudes per a l'exercici 2023.  
  
2. Totes les accions subvencionables s'hauran de realitzar en centres de treball que desenvolupen la seua activitat a la Comunitat Valenciana i en l'exercici 2023.  
  
Article 2. Programes d'ajudes  
Amb la finalitat de facilitar la inserció laboral de persones amb diversitat funcional o discapacitat en l'àmbit de la Comunitat Valenciana, s'estableixen els programes següents:  
1. Programa d'inclusió laboral de persones amb discapacitat o diversitat funcional en el mercat de treball protegit, regulat en el capítol I del títol II del present decret i que es divideix en tres subprogrames:  
  
a) Subvenció del cost salarial de les persones amb discapacitat o diversitat funcional que treballen en centres especials d'ocupació.  
b) Subvenció per a finançar els costos indirectes corresponents a l'informe auditor per a la justificació de l'ajuda salarial.  
c) Ajudes a projectes d'inserció laboral en CEO per a finançar els costos d'adaptació de llocs de treball.  
2. Programa d'ajudes per a la inclusió laboral de persones amb discapacitat o diversitat funcional en el mercat de treball ordinari a través de CEO, regulades en el capítol II del títol II del present decret  
3. Programa d'ajudes destinades al trànsit de les persones treballadores amb discapacitat des dels centres especials d'ocupació fins a l'ocupació en empreses del mercat ordinari, a través dels enclavaments laborals, incentivant la seua contractació amb caràcter indefinit, incloses les mesures d'adaptació de llocs, regulades en el títol III del present decret.  
  
Article 3. Finançament  
1. Les ajudes regulades en el present decret es finançaran a càrrec del programa pressupostari 322.51 del pressupost de LABORA Servei Valencià d'Ocupació i Formació per a l'exercici 2023, amb un import global màxim estimat de 35.854.621,00 ?, d'acord amb el següent detall:  
a) Les ajudes del cost salarial de les persones amb discapacitat que treballen en centres especials d'ocupació: es finançaran a càrrec del capítol 4, codi de línia S8000000, per un import màxim de 06.831.864,00 ?, corresponents a fons procedents del Servei d'Ocupació Pública Estatal (d'ara endavant SEPE).  
b) Les ajudes per a finançar els costos indirectes corresponents a l'informe auditor per a la justificació de l'ajuda salarial, es finançaran a càrrec del capítol 4, codi de línia S8000000, per un import màxim de 500.000,00 ?, corresponents a fons procedents del SEPE.  
  
c) Les ajudes per a la inclusió laboral de persones amb discapacitat o diversitat funcional en el mercat de treball ordinari a través de CEO, es finançaran a càrrec del capítol 4, codi de línia S800000, per un import màxim de 30.000,00 ?, corresponents a fons propis no condicionats de la Generalitat.  
d) Les ajudes per a finançar despeses ocasionades a conseqüència de l'adaptació de llocs de treball, en CEO i empreses ordinàries que contracten personal amb diversitat funcional o discapacitat procedents d'un enclavament laboral, es finançaran a càrrec del capítol 7, codi de línia S2243000, per un import màxim de 50.000,00, corresponent a fons procedents del SEPE.  
e) Les ajudes a l'empresa ordinària destinades al trànsit de les persones treballadores amb discapacitat des dels centres especials d'ocupació fins a l'ocupació en empreses del mercat ordinari, a través dels enclavaments laborals, incentivant la seua contractació amb caràcter indefinit, es finançaran a càrrec del capítol 4, codi de línia S800000, per un import màxim de 60.000,00 ?, corresponents a fons procedents del SEPE.  
2. La distribució de crèdits entre els programes regulats en els apartats a, b, c i e del punt 1 d'aquest article, tenen caràcter estimatiu. Si una vegada finalitzats els terminis de presentació de sol·licituds hi ha crèdit sobrant en algun dels programes, aquest podria destinar-se a finançar les sol·licituds d'un altre programa que no pogueren ser ateses per falta de fons, mitjançant resolució de la persona titular de la Direcció General de LABORA Servei Valencià d'Ocupació i Formació que fixarà la distribució definitiva i que serà publicada en el Diari Oficial de la Generalitat Valenciana, sense necessitat de l'establiment d'un nou termini de presentació de sol·licituds.  
3. No obstant això, la concessió de les ajudes previstes en aquest decret estarà condicionada a l'existència de crèdit adequat i suficient per a això en els pressupostos de LABORA Servei Valencià d'Ocupació i Formació per a l'any 2023.  
  
Article 4. Entitats beneficiàries  
Podran ser beneficiàries de les ajudes previstes en aquest decret els CEO inscrits en el Registre de centres especials d'ocupació de la Comunitat Valenciana i les empreses ordinàries que, complint els requisits i actuacions establits en aquest decret, desenvolupen la seua activitat en centres de treball situats en territori de la Comunitat Valenciana.  
  
  
Article 5. Requisits per a ser entitat beneficiària  
1. No podran ser beneficiàries de les ajudes regulades en aquest decret les persones o entitats incurses en els supòsits previstos en l'article 13 de la Llei 38/2003, de 17 de novembre, general de subvencions.  
  
2. Per a tots els programes regulats en el present decret, excepte les ajudes a CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2: podran ser beneficiàries de les ajudes les entitats que tinguen els requisits establits en el Reglament UE 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 187, 26.6.2014), modificat pel Reglament (UE) 2017/1084 de la Comissió de 14 de juny de 2017, pel qual es modifica el Reglament (UE) núm. 651/2014 quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 quant al càlcul dels costos subvencionables (DOUE L 156 de 20.6.2017); també modificat pel Reglament (UE) 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215/3, 07.07.2020), i pel Reglament (UE) núm. 2021/1237 de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE L 270 de 29.07.2021). D'ara en avant, ens referirem al Reglament (UE) núm. 651/2014 i a les seues modificacions aprovades en 2017, 2020 i 2021 com a RGEC.  
  
  
3. Per a les ajudes per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2 del present decret: podran ser beneficiàries les entitats que tinguen els requisits establits en el Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), la vigència del qual ha sigut prorrogada mitjançant el Reglament (UE) 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215/3, 07.07.2020).  
  
4. Les entitats beneficiàries hauran de disposar d'un pla d'igualtat, negociat, aprovat i presentada la sol·licitud de registre, en el corresponent Registre de plans d'igualtat de les empreses, en els terminis legalment establits, i en els supòsits en què siguen obligats a això, d'acord amb el que disposen els articles 14 i 45 de la Llei orgànica 3/2007, de 22 de març, per a la igualtat efectiva de dones i homes, modificada pel Reial Decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en l'ocupació, i desenvolupada pel Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball.  
  
  
Article 6. Obligacions generals de les entitats beneficiàries  
Les entitats beneficiàries hauran de complir les obligacions generals previstes en l'article14 de la Llei 38/2003, de 17 de novembre, i altres normes de general aplicació i, a més, les que per a cada tipus d'acció s'estableixen el present decret, en particular:  
1. Obligacions de transparència en subvencions dirigides a entitats públiques i entitats privades  
a) Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
b) Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
1r. Perceben durant el període d'un any ajudes o subvencions públiques en una quantia superior a 100.000 euros.  
2n. Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
3r. Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, hauran de publicar la informació en els termes previstos en els principis generals de l'article 5 de la Llei 19/2013, en la informació institucional i organitzativa de l'article 6 i en l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits i haurà de mantindre's publicada durant almenys quatre anys naturals.  
c) Totes les entitats beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, amb el advertiment previ i audiència a l'interessat, la imposició de multes coercitives en els termes previstos en l'article 5 de la Llei 1/2022.  
2. Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip del Servei Públic d'Ocupació Estatal, de la Generalitat Valenciana i de LABORA Servei Valencià d'Ocupació i Formació, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
A més, les entitats qualificades de CEO, hauran de fer constar el seu caràcter de «centre especial d'ocupació qualificada per LABORA Servei Valencià d'Ocupació i Formació», mitjançant el corresponent cartell indicador en cadascun dels centres de treball propis situats a la Comunitat Valenciana. Així mateix, i en els supòsits de prestació de serveis en centres de treball aliens, el personal haurà d'acreditar la seua pertinença al centre especial d'ocupació en el qual estan donats d'alta mitjançant identificació en uniformes de treball.   
3. Les entitats beneficiàries hauran de portar comptabilitat separada d'ingressos relatius als projectes subvencionats.  
4. Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions, en relació amb el que estableixen els articles 91 a 93 del Reglament de la Llei 38/2003, aprovat per Reial decret 887/2006, i amb el que s'estableix en l'article 172 de la Llei 1/2015.  
5. Les empreses ordinàries que s'acullen a les ajudes regulades en el títol III d'aquest decret hauran d'acreditar el compliment de la normativa sobre inserció laboral de persones amb diversitat funcional o discapacitat, o l'exempció d'aquesta obligació, de conformitat amb el que es disposa en l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat.   
6. Els CEO hauran de comunicar a LABORA Servei Valencià d'Ocupació i Formació, en un termini no superior a 30 dies, qualsevol alteració o modificació que es produïsca en relació amb la qualificació com a CEO, entre altres, els canvis de titularitat, forma jurídica, activitats, domicili social, obertura de nous centres de treball, etc.  
7. Per a l'ajuda per al finançament parcial de costos salarials de les persones treballadores amb discapacitat o diversitat funcional, els CEO hauran de mantindre els contractes subscrits amb les persones treballadores amb diversitat funcional o discapacitat un mínim de tres mesos i comunicar amb caràcter mensual, en els 10 primers dies naturals de cada mes, i en model normalitzat, qualsevol variació produïda en la plantilla, i molt especialment les baixes produïdes amb anterioritat al manteniment del període mínim exigible de tres mesos i les baixes per acomiadaments disciplinaris o per causes objectives, reconegudes i/o declarades improcedents, així com a baixes per acomiadaments col·lectius.  
8. Els CEO han de prestar, a través de les unitats de suport, els serveis d'ajust personal i social que requerisquen les persones treballadores amb diversitat funcional o discapacitat, i és un mitjà d'inclusió del major nombre d'aquestes persones en el règim d'ocupació ordinària, segons el que es disposa en l'article 43 del text refós de la Llei general de drets de les persones amb discapacitat, i d'acord amb el que es disposa en l'article 15 del Decret 227/2018, de 14 de desembre, del Consell, pel qual es regula la qualificació i inscripció dels centres especials d'ocupació en el Registre de centres especials d'ocupació de la Comunitat Valenciana i amb les instruccions de desenvolupament que pogueren establir-se, en el seu cas, per part de la Direcció General de LABORA Servei Valencià d'Ocupació i Formació.  
9. Facilitar tota la informació relacionada amb la subvenció que li siga requerida per LABORA Servei Valencià d'Ocupació i Formació.  
10. Les entitats beneficiàries d'ajudes regulades en el present decret hauran de conservar registres detallats de la informació i la documentació de suport necessàries per a determinar el compliment de totes les condicions establides en el present decret i en els reglaments europeus d'aplicació. Aquests registres es conservaran durant deu anys a partir de la data de concessió de l'última ajuda en virtut del règim.  
  
11. Les entitats beneficiàries hauran d'informar les persones de les quals aporta dades o documentació, relativa entre altra, al tipus i grau de diversitat funcional o discapacitat, dels aspectes següents:  
La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat.  
Del dret d'oposició que té al fet que l'Administració tracte les seues dades i, en aquest cas, haurà de comunicar aquesta oposició a l'Administració als efectes oportuns.  
Així mateix, en el cas que aquesta consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'aquesta autorització, que estarà disponible a requeriment de l'Administració en qualsevol moment.  
  
  
Capítol II  
Procediment general per a la concessió de les ajudes  
  
Article 7. Presentació de sol·licituds, termini i documentació  
1. Les sol·licituds es presentaran de forma telemàtica, bé a través de la seu electrònica de la Generalitat (https://sede.gva.es), a través del procediment habilitat a aquest efecte, o bé a través de la pàgina web de LABORA Servei Valencià d'Ocupació i Formació http://www.labora.gva.es/es/centres-especials-d-ocupacio, en l'enllaç a la seu electrònica que hi ha associat a cada ajuda publicada. Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat, prèviament autoritzats a través del registre de representants.  
2. El termini per a la presentació de les sol·licituds és l'establit en el capítol corresponent a cada tipus d'ajuda.  
3. A les sol·licituds caldrà adjuntar, a més de la documentació específica que s'estableix per a cada tipus de programa, la documentació general següent signada electrònicament, que caldrà annexar per mitjans telemàtics:  
a) Dades de domiciliació bancària, segons el model facilitat a aquest efecte, excepte si s'ha presentat amb anterioritat davant LABORA Servei Valencià d'Ocupació i Formació i no ha experimentat variació, i en aquest cas s'indicarà el compte en què caldrà fer l'ingrés, especificant en tot cas a quina ajuda o ajudes correspon.  
En el cas de presentació de dades de domiciliació bancària noves, caldrà aportar certificat de l'entitat bancària acreditatiu de la titularitat del compte.  
b) Declaració responsable subscrita per la representació legal que l'entitat beneficiària no està incursa en cap de les prohibicions per a obtindre la condició de beneficiària de subvencions i en concret de no trobar-se en el supòsit de l'article13.2.g de la Llei 38/2003, de 17 de novembre, general de subvencions. Aquesta declaració responsable es troba inclosa en la mateixa sol·licitud general de subvencions.  
  
c) Per a tots els programes regulats en el present decret, excepte les ajudes a projectes de inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2, Declaració responsable acreditativa que l'entitat beneficiària disposa dels requisits establits en l'RGEC i, per tant, no es troba incursa en cap de les causes d'exclusió incloses en aquest reglament i recollides en la disposició addicional tercera del present decret.  
  
d) Declaració responsable, en les ajudes destinades a finançar costos salarials de personal amb diversitat funcional o discapacitat, acreditativa que les noves contractacions representen un increment net del nombre de persones ocupades en l'empresa en qüestió en comparació amb la mitjana dels 12 mesos previs, o en defecte d'això, el lloc o llocs hauran d'haver quedat vacants a conseqüència de la dimissió de la persona treballadora, de la seua discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no del resultat del seu acomiadament disciplinari o per causes objectives, declarat o reconegut improcedent o acomiadament col·lectiu.  
e) Per a les ajudes a projectes de inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2 del present decret: Declaració responsable sobre altres ajudes de minimis concedides en l'exercici fiscal corrent i en els dos exercicis anteriors, a fi de comprovar que no se superen els límits previstos en l'article 3 del Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), prorrogada la seua vigència pel Reglament (UE) 2020/972 de la Comissió de 2 de juliol de 2020 pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215/3, 07.07.2020), així com sobre altres ajudes concedides per als mateixos costos subvencionables o el mateix fet subvencionable o de no haver-ne obtingut cap, a fi de comprovar que no se superen els límits de l'apartat 2 de l'article 5 d'aquest reglament, segons el model normalitzat.  
  
f) Declaració responsable que l'import de les subvencions sol·licitades sobre la base del present decret en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere els límits establits en la disposició addicional tercera del present decret.  
  
g) Pla d'igualtat, negociat, aprovat i presentada la sol·licitud de registre en el corresponent Registre de Plans d'Igualtat de les Empreses, en els terminis legalment establits, o en defecte d'això, declaració responsable, en model normalitzat, de no estar subjecte a l'obligació de disposar d'un Pla d'igualtat, segons el que s'estableix en l'article 45 de la Llei orgànica 3/2007, de 22 de març, per a la igualtat efectiva de dones i homes, modificat pel Reial Decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes, en l'ocupació.  
  
En el cas que el Pla d'Igualtat, negociat, aprovat i presentada la sol·licitud de registre, ja estiga en poder de l'òrgan instructor, hauran de comunicar aquesta circumstància, fent constar data de presentació i expedient de destinació, no resultant necessari presentar-ho de nou.  
  
h) Declaració responsable de la persona representant legal de l'entitat sol·licitant de les ajudes acreditativa que ha informat les persones de les quals aporta dades o documentació, relativa entre altra, al tipus i grau de diversitat funcional o discapacitat, dels següents aspectes:  
  
La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat.  
Del dret d'oposició que té al fet que l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
Així mateix, en el cas que aquesta consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'aquesta autorització, que estarà disponible a requeriment de l'Administració en qualsevol moment.  
Aquesta declaració figura inclosa en la sol·licitud general de subvencions.  
4. La presentació de la sol·licitud comportarà l'autorització de la sol·licitant perquè LABORA Servei Valencià d'Ocupació i Formació obtinga directament l'acreditació del compliment de les obligacions amb la Seguretat Social, previstes en l'article 19 del Reglament de la llei general de subvencions, i no serà necessari aportar els corresponents certificats.  
No obstant això, la persona sol·licitant o representant legal podrà denegar o revocar aquest consentiment efectuant comunicació escrita a LABORA Servei Valencià d'Ocupació i Formació, en aquest sentit. En aquest supòsit, caldrà presentar els certificats originals positius de la Tresoreria General de la Seguretat Social, expressius d'estar al corrent en el compliment de les obligacions amb la Seguretat Social.  
  
Quant a l'acreditació d'estar al corrent en el compliment de les seues obligacions tributàries, d'acord amb el que es disposa en l'article 18 del Reglament de la llei general de subvencions, la persona sol·licitant podrà autoritzar expressament LABORA Servei Valencià d'Ocupació i Formació per a l'obtenció directa d'aquesta informació. La dita autorització constarà en la mateixa sol·licitud general de subvencions.  
  
A falta d'aquesta autorització expressa, hauran de presentar els certificats originals positius de l'Agència Estatal de l'Administració Tributària i de l'Agència Tributària Valenciana.  
5. La presentació de sol·licituds a l'empara d'aquest decret suposa la prestació del consentiment per part de l'entitat sol·licitant perquè LABORA Servei Valencià d'Ocupació i Formació puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de l'entitat sol·licitant de les ajudes.  
  
Article 8. Procediment per a la concessió de les ajudes  
1. La concessió d'aquestes subvencions es tramitarà pel procediment de concessió directa, d'acord amb el que disposen els articles 160 i 168.1.C de la Llei 1/2015, de 6 de febrer, és a dir, per data i hora de presentació de la sol·licitud, i en el cas que aquesta estiguera incompleta, s'entendrà com a data de sol·licitud la data d'expedient complet després de l'esmena d'aquest.  
No obstant això, en el cas que el pressupost resultara insuficient per a atendre la totalitat de les ajudes sol·licitades per al finançament parcial dels costos salarials del personal amb diversitat funcional o discapacitat dels CEO d'un semestre de l'exercici 2023, les ajudes es concediran de manera que arribe per a finançar els mateixos mesos a totes les entitats sol·licitants. Una vegada atesos els mateixos mesos a totes les entitats sol·licitants del semestre, el pressupost resultant que no arribara per a finançar un mes complet a la totalitat de les sol·licitants, es concedirà segons la data i l'hora de sol·licitud i d'expedient complet fins al seu esgotament.  
Davant la insuficiència de crèdit per a completar un mes sencer més i si diferents sol·licituds tingueren la mateixa data i hora d'entrada i d'expedient complet, es prioritzarà l'expedient que tinga major percentatge de dones treballadores amb diversitat funcional o discapacitat, i si l'empat persistira, es prioritzaria l'expedient que tinga major percentatge de persones amb diversitat funcional o discapacitat que presenten majors dificultats d'accés al mercat de treball en plantilla.  
  
Si amb els expedients complets, i en aplicació dels criteris anteriors, continuara havent-hi crèdit que no arribara per a subvencionar un mes sencer tots els CEO, se subvencionarien expedients completats després d'una esmena, tenint en compte com a data de sol·licitud la data i hora en què s'haja esmenat completament l'expedient. En cas d'empat, es dirimirà segons els criteris anteriors.  
  
No obstant això, i encara que la concessió de l'ajuda es realitze per mesos en funció del pressupost disponible, les entitats beneficiàries podran imputar despesa de mesos posteriors si a causa de baixes per incapacitat temporal, degudament justificades i pels mateixos imports que els hagueren pogut correspondre, amb les mensualitats tingudes en compte per a la concessió de l'ajuda no arribaren a justificar l'ajuda total concedida.  
2. El procediment s'iniciarà, per a cada tipus d'ajuda, d'ofici, mitjançant la publicació íntegra del present decret en la Base de Dades Nacional de Subvencions i en el Diari Oficial de la Generalitat Valenciana, d'acord amb el procediment establit en la Llei 38/2003, de 17 de novembre, general de subvencions.  
3. La instrucció del procediment de concessió de subvencions correspondrà a la Subdirecció General d'Ocupació de LABORA Servei Valencià d'Ocupació i Formació.  
4. La competència per a conéixer i resoldre sobre les sol·licituds formulades correspon a la persona titular de la Direcció General de LABORA Servei Valencià d'Ocupació i Formació o òrgan en qui delegue.  
5. El termini màxim per a resoldre i notificar la resolució procedent serà de quatre mesos, a comptar des de l'endemà de la finalització del termini per a la presentació de sol·licituds.  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que es preveu en la legislació del procediment administratiu comú.  
6. La resolució de concessió de les ajudes, degudament motivada, fixarà expressament la quantia concedida, i incorporarà, en el seu cas, les condicions, obligacions i determinacions accessòries a què haja de subjectar-se la beneficiària d'aquesta, amb notificació a les interessades en els termes previstos en la legislació del procediment administratiu comú.  
7. La resolució posarà fi a la via administrativa i en contra d'aquesta podrà interposar-se recurs potestatiu de reposició davant el mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 9. Mitjà de notificació  
1. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es).  
2. A tal fi es remetrà un avís a l'adreça de correu electrònic que figure en l'expedient, on s'informarà de la posada a disposició d'una notificació en la citada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
Article 10. Resolució d'incidències  
1. La persona titular de la Direcció General de LABORA Servei Valencià d'Ocupació i Formació o òrgan en què aquesta delegue serà la competent per a resoldre les incidències que es produïsquen amb posterioritat a la concessió d'ajudes, com són pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Qualsevol alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'aquestes a què es refereix l'article 11 podrà donar lloc a la modificació de la resolució de concessió.  
  
Article 11. Compatibilitat i concurrència d'ajudes i subvencions  
1. Compatibilitat. Les ajudes regulades en el present decret són compatibles entre si.  
2. Concurrència d'ajudes i subvencions. L'import de les subvencions regulades en aquest decret en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar la beneficiària, excepte límits més estrictes establits per a cada programa concret en la disposició addicional tercera del present decret.  
  
Article 12. Control de les ajudes  
1. Correspondrà a la persona titular de la Direcció General de LABORA Servei Valencià d'Ocupació i Formació o òrgan en què aquesta delegue dur a terme la funció de control de les subvencions concedides, així com l'avaluació i el seguiment d'aquests tres programes per a la qual cosa implantarà tots aquells mecanismes que considere oportuns.  
2. A l'efecte del que disposen els articles 165.2.j i 169.3 de la Llei 1/2015, de 6 de febrer, i de conformitat amb l'article 2.3 de la Llei 3/2000, de 17 d'abril, per la qual es crea LABORA Servei Valencià d'Ocupació i Formació:  
a) Per al programa d'inclusió laboral de persones amb discapacitat o diversitat funcional en el mercat de treball protegit que, inclouen ajudes als costos salarials i costos d'adaptació de llocs, regulades en el capítol I del títol II d'aquest decret, el pla de control en 2023 consistirà en visites a realitzar a un percentatge mínim del 10 % de les entitats beneficiàries de les corresponents ajudes que represente, almenys, un 10 % de l'import d'ajudes concedides per cada programa.  
  
b) Per al programa d'ajudes per a la inclusió laboral de persones amb discapacitat o diversitat funcional en el mercat de treball ordinari a través de CEO, regulades en el capítol II del títol II, l'òrgan instructor de les ajudes, a la finalizació de l'exercici, comprovarà el manteniment dels llocs de treball subvencionats, mitjançant l'accés a la vida laboral de les persones amb diversitat funcional o discapacitat les insercions en empresa odinària dels quals hagen sigut subvencionades.  
  
c) Per a les ajudes destinades al trànsit de les persones treballadores amb discapacitat des dels centres especials d'ocupació fins a l'ocupació en empreses del mercat ordinari, a través dels enclavaments laborals, incentivant la seua contractació amb caràcter indefinit, incloses les mesures d'adaptació de llocs, regulades en el títol III, l'òrgan instructor de les ajudes comprovarà el manteniment mínim obligatori dels llocs de treball subvencionats mitjançant l'accés a la vida laboral de les persones amb diversitat funcional o discapacitat les contractacions dels quals hagen sigut subvencionades.  
3. L'entitat beneficiària estarà obligada a sotmetre's a les actuacions de control financer previstes en els articles 113 i següents de la Llei 1/2015, de 6 de febrer, i en els articles 44 i següents de la Llei 38/2003, general de subvencions, que puguen realitzar la Intervenció General o qualsevol òrgan autonòmic, nacional o internacional amb competències en control de subvencions.  
  
Article 13. Règim de justificació de les ajudes  
1. Les despeses s'acrediten mitjançant nòmines, en el cas de salaris i factures, en el cas de serveis, subministraments o obres, i el pagament de les despeses consistents en salaris del personal i les inversions o despeses efectuades per les entitats beneficiàries objecte de subvenció, es justifiquen mitjançant comprovant de transferència bancària o qualsevol altra fórmula de pagament, sempre que s'acredite el corresponent càrrec en compte, tot això degudament autenticat, o en defecte d'això, mitjançant l'aportació de la declaració responsable de la persona representant legal de l'entitat acreditativa que les imatges dels rebuts de salaris i dels justificants del càrrec en compte són còpia fidel dels justificants de despesa i de la documentació acreditativa del pagament, segons el que es disposa per a cada programa d'ajudes, encara que la seua presentació davant LABORA Servei Valencià d'Ocupació i Formació depenga del tipus de compte justificatiu de la despesa regulada en cada programa.  
2. La justificació del pagament requerirà la presentació, mitjançant original o còpia degudament autenticada, del justificant bancari acreditatiu de la identitat de qui efectua el pagament, del període a què fa referència el càrrec, deute en compte dels imports i persona treballadora en cas de salaris, així com la identificació de la persona o entitat beneficiària del pagament, número de factura i concepte en el cas d'altres despeses.  
3. No obstant això, la subvenció del cost salarial de les persones amb discapacitat que treballen en centres especials d'ocupació, es justificarà mitjançant la presentació d'un compte justificatiu, segons l'import d'ajuda concedit per expedient:  
a) Per a expedients concedits per import igual o superior a 60.000,00 ?: compte justificatiu amb informe auditor, d'acord amb el que s'estableix en l'article 74 del Reglament de la llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig.  
  
b) Per a expedients concedits per import inferior a 60.000,00 ?: compte justificatiu simplificat, d'acord amb el que s'estableix en l'article75 del Reial decret 887/2006.  
LABORA Servei Valencià d'Ocupació i Formació comprovarà els justificants que estime oportú i que permeten obtindre evidència raonable sobre l'adequada aplicació de la subvenció, d'una mostra seleccionada d'expedients, i per a aquesta finalitat es requerirà la presentació dels justificants de despesa a dalt relacionats, juntament amb les baixes en el CEO.  
4. Una vegada dictada la resolució de concessió es lliurarà l'import de l'ajuda reconeguda a cada beneficiària, en la forma indicada per a cada tipus d'acció en aquest decret, i sempre que s'acredite en l'expedient que l'entitat sol·licitant es troba al corrent en les obligacions tributàries i enfront de la Seguretat Social, així com al corrent d'obligacions per reintegrament de subvencions, a la data de cadascun dels pagaments.  
Article 14. Reintegrament de les ajudes concedides, procediment de reintegrament, infraccions i sancions  
D'acord amb el que s'estableix en la Llei 38/2003, de 17 de novembre, general de subvencions, i la resta de legislació aplicable, el reintegrament de subvencions, el procediment de reintegrament, i les infraccions i sancions, es concreten en el següent:  
1. Reintegrament de les ajudes concedides:  
a) Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
b) La declaració judicial o administrativa de nul·litat o anul·lació, d'acord amb el procediment i a causes establides en l'article 36 de la Llei 38/2003, general de subvencions, comportarà l'obligació de tornar les quantitats percebudes.  
c) També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits establits en l'article 37 de la Llei 38/2003, general de subvencions, en relació amb el que s'estableix en els articles 91 a 93 del Reglament de la llei 38/2003, general de subvencions, aprovat per Reial decret 887/2006, de 21 de juliol.  
En particular, procedirà el reintegrament o revocació total de la subvenció concedida en els següents supòsits:  
1r Incompliment de les obligacions, tant generals com específiques imposades a les entitats beneficiàries en aquest decret, exceptuant el que està disposat en l'apartat 1.d.4 del present article, i concretament, l'obligació imposada en l'apartat 6 de l'article 6, relativa a la comunicació prèvia de qualsevol canvi produït respecte a la qualificació del projecte empresarial en CEO.  
2n Per al programa d'ajudes destinades al trànsit de les persones treballadores amb discapacitat des dels centres especials d'ocupació fins a l'ocupació en empreses del mercat ordinari, a través dels enclavaments laborals, regulades en el títol III d'aquest decret, procedirà el reintegrament total de l'ajuda en els supòsits d'extinció de la relació laboral abans de completar el període de manteniment exigit, exceptuant el que està disposat per a la substitució.  
d) S'aplicarà el criteri de proporcionalitat amb reintegrament o revocació parcial de l'ajuda concedida, en els següents suposats:  
1r. Justificació de la despesa per import inferior a la subvenció concedida, en les ajudes regulades en els capítols I i II, del títol II, d'aquest decret: procedirà el reintegrament parcial de les ajudes concedides i pagades que presenten una justificació inferior a la subvenció concedida.  
Quant a la justificació de les ajudes caldrà tindre en compte el que disposa l'apartat 3 de l'article 22, en el cas de subvencions salarials concedides per mesos i no semestrals, per falta de pressupost suficient.  
  
2n. Incompliment de l'obligació imposada a les entitats beneficiàries en l'apartat 7 de l'article 6, corresponent a l'ajuda del cost salarial de les persones amb discapacitat que treballen en centres especials d'ocupació, relativa a l'obligació de mantindre els contractes subscrits amb el personal amb diversitat funcional o discapacitat un mínim de tres mesos (i en aquest cas procedirà únicament el reintegrament total de l'ajuda concedida per la persona treballadora afectada) i la comunicació de les variacions de la plantilla, i molt especialment les baixes produïdes amb anterioritat al període mínim exigible de tres mesos i les baixes per acomiadaments disciplinaris o per causes objectives, reconeguts o declarats improcedents, així com a baixes per acomiadaments col·lectius.  
  
3r. Extinció de la relació laboral del treballador o treballadora amb l'empresa ordinària, amb anterioritat a l'acabament del període de manteniment obligatori, quan aquest acabament s'haguera produït per causes objectives o per acomiadament disciplinari quan l'un o l'altre siga declarat o reconegut com a procedent, i quan les extincions s'hagen produït per dimissió, mort o incapacitat permanent total, absoluta o gran invalidesa del personal, o per resolució durant el període de prova, i la persona treballadora no haja sigut substituïda: en aquests casos, l'entitat beneficiària estarà obligada a reintegrar la subvenció percebuda de manera proporcional al període de manteniment del contracte pendent de complir.  
4t. Incompliment de les obligacions imposades als CEO en relació amb la prestació dels serveis d'ajust personal i social, quan aquest incompliment no afecte la totalitat de la plantilla.  
2. Procediment de reintegrament  
El procediment de reintegrament se substanciarà d'acord amb el que s'estableix en el capítol II del títol II de la Llei 38/2003, general de subvencions, i en el capítol II del títol III del Reglament de la llei 38/2003, aprovat per Reial decret 887/2006, i tot això, en relació amb el que s'estableix en l'article172 de la Llei 1/2015, de 6 de febrer.  
3. Infraccions administratives i incoació procediment sancionador  
  
El que es disposa en els apartats anteriors serà d'aplicació sense perjudici de la possible qualificació dels fets d'infracció administrativa i incoació del procediment sancionador, d'acord amb els articles 52 i següents de la Llei general de subvencions, i els articles 173 i següents de la Llei 1/2015, de 6 de febrer.  
D'altra banda, i de conformitat amb el que disposa l'article 65 de la Llei 1/2022, de 13 d'abril, de transparència i bon govern de la Comunitat Valenciana, l'incompliment de les obligacions d'aquesta llei se sancionarà d'acord amb el que determina el títol IV d'aquesta, sense perjudici del règim sancionador establit en el títol II de la Llei 19/2013, de 9 de desembre, i d'altres responsabilitats que puguen produir-se.  
  
  
  
Títol II  
Centres especials d'ocupació  
  
Disposicions generals  
  
Article 15. Requisits generals  
A més dels requisits exigits en els articles 4 i 5 del present decret, els CEO hauran de complir amb caràcter general els següents:  
1. Estar qualificats i inscrits com a tals en el Registre de centres especials d'ocupació de la Comunitat Valenciana.  
2. Estar inscrites com a entitats ocupadores en els règims de la Seguretat Social en els quals hi haja afiliació de personal per compte d'altri.  
  
  
Capítol I  
Programa de inclusió laboral de persones amb discapacitat o diversitat funcional en el mercat de treball protegit  
  
Article16. Subvenció del cost salarial  
1. Les subvencions de cost salarial es graduaran tenint en compte el tipus i grau de discapacitat de les persones destinatàries últimes d'aquest programa, així com l'estabilitat dels llocs de treball que ocupen, en els següents termes:  
a) En el cas de persones treballadores amb discapacitat que presenten majors dificultats d'accés al mercat de treball, segons el que es preveu en l'article 5.c, la quantia mínima de la subvenció per cada persona treballadora serà equivalent al 55 per cent del salari mínim interprofessional vigent (60 per cent si és dona o major de 45 anys) quan tinga un contracte indefinit, i al 50 per cent quan tinga un contracte temporal amb la duració mínima que establisca, en el seu cas, el servei públic d'ocupació.  
b) En el cas de persones treballadores amb discapacitat física o sensorial amb un grau reconegut inferior al 65 per cent, la quantia mínima de la subvenció per cada persona treballadora serà equivalent al 50 per cent del salari mínim interprofessional vigent quan tinga un contracte indefinit, i al 40 per cent quan tinga un contracte temporal amb la duració mínima que establisca, en el seu cas, el servei públic d'ocupació.  
  
2. El percentatge de SMI corresponent per a cada persona treballadora serà el que corresponga en funció del tipus i grau de la seua discapacitat, del tipus de contracte, temporal o indefinit, i de la condició de dona o no i de l'edat, existents en el moment de l'inici del termini de presentació de sol·licituds semestrals o data de la seua contractació, si aquesta és posterior.  
3. El còmput de la subvenció es realitzarà pels dies efectivament treballats, considerant-se el mes equivalent a 30 dies per al càlcul diari de la subvenció.  
Serà subvencionable la part corresponent de les pagues extraordinàries, així com els dies de vacances i de descans retribuïts i cotitzats.  
  
En el supòsit de contractes de treball a temps parcial, la subvenció experimentarà una reducció proporcional a la jornada laboral realitzada.  
   
.4. Els períodes en què el contracte d'un treballador o treballadora es trobe en situació de suspensió, d'acord amb el que es disposa en l'article 45 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, no resultaran subvencionables, ja que les quanties percebudes pel personal en aquests períodes no retribueixen treball efectiu sinó que es tracta de prestacions econòmiques derivades de situacions incloses en l'àmbit de protecció de la Seguretat Social, amb independència que el pagament de part del període siga a càrrec obligatòriament del CEO.  
  
5. Tampoc resultarà subvencionable el cost salarial dels contractes del personal de duració inicial inferior a tres mesos, amb independència de la duració de cadascuna de les seues pròrrogues, excepte el contracte temporal de substitució regulat en l'apartat 3r de l'article 15 del text refós de la Llei de l'Estatut dels Treballadors.  
En tot cas, el treballador a contractar haurà de substituir una persona amb discapacitat o diversitat funcional.  
El contracte de fix discontinu és un contracte de caràcter indefinit.  
6. Les noves contractacions hauran de representar un increment net del nombre de persones ocupades en l'empresa en qüestió, en comparació amb la mitjana dels dotze mesos previs; en defecte d'això, el lloc o llocs hauran d'haver quedat vacants a conseqüència de la dimissió de la persona treballadora, de la seua diversitat funcional o discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no del resultat del seu acomiadament disciplinari o per causes objectives, declarat o reconegut improcedent o acomiadament col·lectiu.  
Les noves contractacions que no suposen un increment net de plantilla, segons el que es disposa en l'apartat anterior, existint acomiadaments disciplinaris o per causes objectives, reconeguts o declarats improcedents, o acomiadament col·lectiu, no seran subvencionables.  
7. Per a la subvenció del cost salarial del personal amb diversitat funcional o discapacitat que inicien la seua activitat en l'exercici 2023, o que havent iniciat l'activitat en l'exercici anterior, la seua contractació no haja sigut subvencionada en aquest, les persones contractades, en el moment previ a la seua contractació hauran de ser desocupades, inscrites com a demandants d'ocupació en el centre Espai Labora corresponent, excepte en el cas de personal subrogat. En el cas que la persona treballadora treballe a temps parcial, haurà d'estar inscrita com a demandant de millora d'ocupació.  
  
Article 17. Subvenció per a finançar els costos indirectes corresponents a l'informe auditor per a la justificació de l'ajuda salarial  
  
1. La subvenció per a finançar els costos indirectes corresponents a l'informe auditor per a la justificació de l'ajuda salarial es podrà sol·licitar en expedients d'ajuda salarial per import igual o superior a 60.000,00 ?.  
2. L'ajuda es concedirà per un import de fins al 2 % de l'import corresponent a l'ajuda al cost salarial, amb el límit màxim de 15.000,00 ?, però finalment es liquidarà en funció de la despesa realment justificada d'aquesta ajuda salarial.  
3. La persona auditora de comptes que haja de realitzar l'informe d'auditoria haurà d'estar inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes.  
4. No serà obligatori que la persona auditora de comptes que firme el compte justificatiu del cost salarial siga la mateixa que la persona que audite els comptes anuals de l'entitat, d'acord amb l'excepció establida en l'apartat 2 in fine de l'article 74 del Reial decret 887/2006, de 21 de juliol, pel qual s'aprova el Reglament de la llei 38/2003, de 17 de novembre, general de Subvencions.  
Article 18. Subvenció per a adaptació de llocs  
1. La subvenció per adaptació de llocs de treball, incloses les mesures d'accessibilitat universal física, sensorial, cognitiva i de comunicació i les mesures adequades en funció de les necessitats de cada situació concreta, llevat que aqueixes mesures suposen una càrrega excessiva per a l'entitat, així com la dotació de Mitjans de protecció personal i eliminació de barreres arquitectòniques, tindrà una quantia màxima de 1.800 euros per persona treballadora amb discapacitat en plantilla, sense que en cap cas depasse el cost real que, a aquest efecte, es justifique per la referida adaptació, dotació o eliminació.  
2. El sol·licitant haurà de justificar la necessitat de les mesures d'adaptació mitjançant l'oportuna memòria aportada per l'entitat, que haurà de disposar d'informe favorable de la Inspecció de Treball, sol·licitat per LABORA Servei Valencià d'Ocupació i Formació.  
3. No resultaran subvencionables aquelles adaptacions que estan obligades a realitzar per aplicació de la Llei de prevenció de riscos laborals i que s'haurien de dur a terme d'igual forma, fora personal amb diversitat funcional o discapacitat o no.  
4. El personal amb diversitat funcional o discapacitat pels quals se sol·licita inicialment l'ajuda, per a adaptació de lloc de treball, hauran d'estar en situació d'alta en Seguretat Social i amb contracte vigent en el CEO en el moment en què es resolga la petició.  
5. No serà subvencionable l'adaptació per treballadora o treballador, o lloc de treball pel qual s'haguera ja obtingut subvenció pel mateix concepte en els quatre anys immediatament anteriors, llevat que es tracte d'adaptacions necessàries per empitjorament de les deficiències físiques, mentals, intel·lectuals o sensorials del personal o per desgast de l'anterior adaptació derivada del propi ús, degudament acreditat.  
  
  
Article 19. Documentació específica per a la presentació de les sol·licituds  
A més de la documentació general a presentar d'acord amb l'article 7 d'aquest decret, serà necessari presentar juntament amb la sol·licitud inicial els següents documents:  
1. Per a la subvenció del cost salarial corresponent als llocs de treball ocupats per personal amb diversitat funcional o discapacitat, incloent-hi costos indirectes de l'informe auditor:  
a) Informe, en model normalitzat, on conste la quantia de la subvenció sol·licitada, distingint la corresponent als mesos reportats de la dels mesos no reportats, així com la quantia sol·licitada de l'informe auditor, en el seu cas.  
b) En el cas que la subvenció mitjana sol·licitada corresponent als mesos no reportats superara la mitjana corresponent als mesos reportats o que la subvenció mitjana sol·licitada del semestre superara la mitjana justificada dels 6 mesos anteriors s'haurà d'aportar càlcul motivat de la quantia sol·licitada, en model normalitzat, subscrit per la persona representant legal del CEO, justificatiu d'aquest increment.  
  
2. Per a les subvencions per a adaptació de llocs de treball caldrà presentar:  
a) Memòria descriptiva de les necessitats d'adaptació del lloc que es realitzarà, identificant el personal i el tipus de diversitat funcional o discapacitat, amb indicació del seu cost.   
b) Pressupostos o factures proforma de la inversió a realitzar o projecte tècnic, en el seu cas. De conformitat amb el que s'estableix en l'article 31 de la Llei 38/2003, general de subvencions, quan l'import de la despesa subvencionable supere les quanties establides en la normativa reguladora de contractes del sector públic per al contracte menor d'obres o subministraments, l'entitat beneficiària haurà de sol·licitar com a mínim tres ofertes de diferents proveïdors, amb carácter previ a la contracció de la despesa, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, les quals hauran d'aportar-se juntament amb la sol·licitud de subvenció. L'elecció entre les ofertes presentades, que caldrà presentar amb la sol·licitud, es realitzarà d'acord amb els criteris d'eficiència, economia i responsabilitat social, i caldrà justificar expressament en una memòria l'elecció quan no recaiga en la proposta econòmica més avantatjosa.  
c) En el cas de canvi de centre de treball, comunicació a l'organisme competent d'obertura del centre de treball.  
d) Documentació acreditativa del tipus i grau de diversitat funcional o discapacitat, o acreditació de la condició de persona amb diversitat funcional o discapacitat d'acord amb el que s'estableix en la disposició addicional segona del present decret.  
e) En el cas d'adaptació per empitjorament de la diversitat funcional o discapacitat del personal prevista en l'article 18 del present decret, documentació acreditativa d'aquest empitjorament subscrita pels equips multiprofessionals corresponents.  
  
Article 20. Termini per a la presentació de les sol·licituds  
1. Per a la presentació de sol·licituds de subvenció del cost salarial de 2023 corresponent als llocs de treball ocupats per personal amb diversitat funcional o discapacitat i de subvenció per a finançar els costos de les auditories per a la justificació de la despesa salarial, s'estableixen dos terminis:  
Primer termini. Des de les 09.00 hores del dia 3 a les 24:00 del dia 14, tots dos d'abril de 2023, s'hauran de presentar les sol·licituds d'ajudes per a finançar parcialment els costos salarials del personal corresponent als mesos de gener a juny, inclosa la paga extra de juny, que inclourà la sol·licitud d'ajuda per a finançar els costos d'auditoria, en el seu cas.  
Segon termini. Des de les 09.00 hores del dia 2 a les 24:00 del dia 13, tots dos d'octubre de 2023, caldrà presentar les sol·licituds d'ajudes per a finançar parcialment els costos salarials corresponents als mesos de juliol a desembre, inclosa la paga extra de desembre, que inclourà la sol·licitud d'ajuda per a finançar els costos d'auditoria, en el seu cas.  
  
2. Les subvencions per a adaptació de llocs de treball se sol·licitaran en el termini dels 15 dies naturals següents a la publicació del present decret en el DOGV.  
En el cas de nou contracte, empitjorament de la discapacitat o canvi de seu del centre de treball regirà el termini d'un mes, a comptar des de la data d'inici del nou contracte, de la data del certificat que acredite l'empitjorament o des de la comunicació d'obertura del centre de treball a l'organisme competent, segons el cas. En tot cas, aquestes sol·licituds, en cas de presentar-se en l'exercici actual, no podran ser posteriors al 31 d'octubre de 2023.  
3. En el cas que el Centre Especial d'Ocupació no haja iniciat les seues activitats en el moment d'obertura del termini semestral de presentació de sol·licituds, tindrà un mes de termini per a la presentació de la sol·licitud d'ajudes, a partir de la primera contractació de personal amb diversitat funcional o discapacitat, i el termini màxim per a la petició d'aquestes ajudes serà el dia 31 d'octubre de 2023.  
Juntament amb la sol·licitud d'ajudes caldrà aportar la documentació justificativa exigible segons el tipus d'ajuda.  
  
Article 21. Documentació justificativa relativa al personal amb diversitat funcional o discapacitat per a la subvenció del cost salarial i terminis de presentació i informe auditor  
En el termini de 15 dies naturals a comptar des de l'endemà de l'acabament del termini de presentació de sol·licituds, per a la plantilla existent en aquest moment, i en els deu primers dies naturals del mes següent al mes en què s'haguera produït un nou contracte, pròrroga, o transformació de contracte temporal en indefinit, es presentarà la següent documentació justificativa:  
1. Relació del personal amb diversitat funcional o discapacitat els llocs dels quals són objecte de subvenció, en model normalitzat.  
a) Els CEO que hagueren sigut beneficiaris d'ajudes en el semestre anterior hauran de presentar model normalitzat «Plantilla de persones treballadores CEO «Llista inicial semestre».  
A més, es presentarà, en el seu cas, el model normalitzat «Plantilla de persones treballadores amb contracte temporal en CEO per a la substitució de persones amb discapacitat-llista inicial semestre«.  
b) Els CEO que no hagueren obtingut subvenció salarial en el semestre anterior hauran de presentar model normalitzat «Plantilla de persones treballadores CEO i Variacions mensuals» i «Plantilla de persones treballadores amb contracte temporal en CEO per a la substitució de persones amb discapacitat i Variacions mensuals».  
c) Per a les modificacions mensuals posteriors a les sol·licituds dels anteriors apartats, tant del primer com del segon semestre, en els deu primers dies naturals del mes següent al mes en què s'haguera produït un nou contracte, pròrroga o transformació de contracte temporal en indefinit, es presentarà model normalitzat «Plantilla de persones treballadores CEO i Variacions mensuals» i «Plantilla de persones treballadores en CEO amb contracte temporal per a la substitució de persones amb discapacitat i Variacions mensuals», en el seu cas, on s'inclouran únicament aquestes modificacions, sense que faça falta incloure novament la totalitat de la plantilla.  
d) Amb caràcter general, les noves contractacions, pròrrogues i transformacions de contractes temporals en indefinits, no incloses en les llistes normalitzades, ni inicials ni comunicació de variacions mensuals, no seran subvencionables i el seu cost salarial no serà considerada despesa justificada en la justificació final de l'expedient.  
2. Per al personal l'activitat del qual en el corresponent Centre Especial d'Ocupació s'inicie en 2023 o s'haguera iniciat en 2022 però no haguera resultat subvencionada en aquest exercici, haurà d'aportar:  
  
a) Documentació acreditativa del tipus i grau de discapacitat o diversitat funcional, d'acord amb el que s'estableix en la disposició addicional segona del present decret, únicament per a treballadors i treballadores que, havent resultat avaluada la seua discapacitat en unes altres comunitats autònomes, no hagen traslladat l'expedient a la Comunitat Valenciana o noves sol·licituds presentades després de la caducitat de la resolució anterior, sense que s'haja emés nova resolució de valoració.  
Les modificacions que afecten la diversitat funcional o discapacitat del personal hauran de ser comunicades a LABORA Servei Valencià d'Ocupació i Formació.  
b) Còpia del contracte o contractes de treball o conversió/conversions de contractes temporals que donen lloc a l'ajuda realitzats a persones amb diversitat funcional o discapacitat.  
Així mateix, s'haurà de presentar còpia de les pròrrogues que donen dret a la subvenció o comunicació de les pròrrogues al programa Contracta.  
En el supòsit de contractes que ja han sigut baixa s'hauran d'aportar comunicats de baixa en Seguretat Social o Informe Consulta General de Treballadors e-SIL, acreditatiu d'aquests.  
3. Per al personal la relació laboral del qual amb el centre especial d'ocupació s'haguera iniciat amb anterioritat al semestre subvencionable, però en el semestre de 2023 pel qual se sol·licita la subvenció s'haja produït qualsevol tipus de modificació d'aquesta, com són la pròrroga de la contractació o transformació de contractes temporals en indefinits, s'haurà d'aportar documentació acreditativa d'aquestes modificacions, segons els casos:  
a) Còpia de les pròrrogues o comunicació pròrrogues al programa Contracta.  
b) Còpia de la transformació de contractes temporals en indefinits.  
  
4. Per a tots els contractes indefinits o conversió de contractes temporals en indefinits caldrà presentar, tant a l'inici de la contractació o transformació del contracte, com amb caràcter bianual, informe d'adequació al lloc de treball, emés pels equips multiprofessionals del corresponent Centre de Valoració i Orientació de Discapacitats de la conselleria amb competències en matèria de serveis socials. A falta d'aquest informe, caldrà aportar còpia de la sol·licitud presentada telemàticament, en el corresponent Centre de Valoració i Orientació de Discapacitats.  
5. Declaració responsable de la persona representant legal de l'entitat sol·licitant d'ajudes acreditativa que, en relació amb les dades relatives al tipus i grau de diversitat funcional o discapacitat, disposen de consentiment exprés de tot el personal amb diversitat funcional o discapacitat per a la cessió de dades a LABORA Servei Valencià d'Ocupació i Formació, així com per a l'accés per aquest organisme a les bases de dades dels centres de valoració de discapacitats i perquè LABORA puga facilitar aquesta informació a organisme públic, en el seu cas, per a l'emissió d'informes preceptius, i que han informat el personal treballador que la finalitat d'aquesta informació és únicament l'obtenció de subvencions públiques.  
6. Pressupost del cost de l'informe auditor per a la justificació de l'ajuda salarial, en el seu cas, tenint en compte el que es disposa en l'article19.2.b) segons el qual, de conformitat amb el que s'estableix en l'article 31 de la Llei 38/2003, general de subvencions, quan l'import de la despesa subvencionable supere les quanties establides en la normativa reguladora de contractes del sector públic per al contracte menor d'obres o subministraments, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció de la despesa.  
7. Per al pagament pel sistema de bestretes, en el seu cas, acreditació d'estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
  
Article 22. Pagament i justificació de la despesa de l'ajuda salarial  
1. La subvenció del cost salarial corresponent als llocs de treball ocupats per personal amb diversitat funcional o discapacitat es lliurarà de la següent forma:  
a) Una vegada concedida l'ajuda basant-se en la documentació establida en l'article 19 d'aquest decret, s'anticiparà el pagament de fins al 30 % de la subvenció o un altre percentatge superior que puga establir-se per acord del Consell o en la llei de pressupostos per a 2023.  
b) Per al pagament pel règim de bestretes, l'entitat beneficiària haurà de presentar aval bancari pels imports a anticipar, excepte en els supòsits legalment establits pels quals s'exonere de la seua constitució expressament.  
La garantia es depositarà en el corresponent servei territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, haurà de ser presentada a través de la seu electrònica de la Generalitat per l'entitat beneficiària en la Subdirecció General d'Ocupació, de LABORA Servei Valencià d'Ocupació i Formació, com a requisit previ i indispensable per al pagament anticipat.  
Les garanties es cancel·laran per acord de l'òrgan concedent una vegada comprovada de conformitat l'adequada justificació de la bestreta i quan s'hagueren reintegrat les quantitats anticipades.  
2. Aquesta ajuda es justificarà mitjançant la presentació d'un compte justificatiu, segons l'import d'ajuda concedit per expedient:  
a) Per a expedients concedits per import igual o superior a 60.000,00 ?: compte justificatiu amb informe auditor, d'acord amb el que s'estableix en l'article 74 del Reglament de la llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig.  
  
El compte justificatiu consistirà en:  
1r Memòria econòmica abreujada: informe generat per l'aplicació eSidec o per l'aplicació que en el seu moment poguera facilitar LABORA a falta de l'anterior, amb la relació classificada de les despeses esmentades al percentatge del SMI de 2023 corresponent a cada persona treballadora en funció del tipus i grau de la seua discapacitat, del tipus de contracte, temporal o indefinit, i de la condició de dona o no i de l'edat, tenint en compte totes aquestes condicions existents en el moment d'inici del termini de presentació de sol·licituds o data de la seua contractació, si és aquesta posterior, en relació amb els dies i jornades treballades cada mes, signat digitalment per la persona representant legal del CEO i per la persona auditora col·legiada de comptes inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes que haja revisat el compte justificatiu.  
2n Memòria d'actuacions: informe de la persona auditora signat digitalment que implica la revisió de la memòria econòmica. Aquest informe inclourà la totalitat de les despeses subvencionables i consistirà a comprovar els aspectes recollits en l'article 3.2.b de l'Ordre EHA/1434/2007, de 17 de maig, anteriorment citada.  
3r A més, la persona auditora haurà de comprovar la justificació del pagament de bestretes de nòmines i de les modificacions de jornada. Així mateix, haurà de comprovar i descomptar de la despesa justificada les següents:  
- Qualsevol circumstància que supose minoracions del pagament dels conceptes retributius existents en les nòmines del personal, com ara descomptes per suspensió dels contractes de treball, d'acord amb el que es disposa en l'article 45 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, conceptes no subvencionables i reduccions de jornada.  
  
- Baixes dels contractes, tant per fi de contracte com les produïdes amb anterioritat a les dates previstes en aquests, i molt especialment, les baixes produïdes amb anterioritat al compliment del període mínim de contractació de tres mesos establit en l'article 16 del present decret.  
- Contractacions que no suposen un increment net de plantilla segons el que es disposa en l'article 16 d'aquest decret, existint acomiadaments disciplinaris o per causes objectives, reconeguts o declarats improcedents, o acomiadament col·lectiu: hauran d'excloure's de l'ajuda, tants llocs com acomiadaments queden acreditats.  
b) Per a expedients concedits per import inferior a 60.000,00 ?: compte justificatiu simplificat, segons el que s'estableix en l'article75 del Reial decret 887/2006.  
El compte justificatiu consistirà en:  
1r Relació classificada de les despeses: informe generat per l'aplicació eSidec o per l'aplicació que en el seu moment poguera facilitar LABORA a falta de l'anterior, amb la relació classificada de les despeses esmentades al percentatge del SMI de 2023 corresponent a cada persona treballadora en funció del tipus i grau de la seua discapacitat, del tipus de contracte, temporal o indefinit, i de la condició de dona o no i de l'edat, tenint en compte totes aquestes condicions existents en el moment d'inici del termini de presentació de sol·licituds o data de la seua contractació, si és aquesta posterior, en relació amb els dies i jornades treballades cada mes, signat digitalment per la persona representant legal del CEO.  
2n Memòria d'actuacions: informe signat digitalment per la persona representant legal del CEO acreditativa de les dades establides en els apartats 2.a.2n i 3r d'aquest article.  
3r No obstant això, LABORA Servei Valencià d'Ocupació i Formació comprovarà els justificants que estime oportú i que permeten obtindre evidència raonable sobre l'adequada aplicació de la subvenció, i per a aquesta finalitat es requerirà la presentació dels justificants de despesa que consistiran en:  
- Rebuts de salaris i justificants del càrrec en compte, mitjançant original o còpia degudament autenticada.  
- Declaració responsable de la persona representant legal de l'entitat acreditativa que les imatges dels rebuts de salaris i dels justificants del càrrec en compte són còpia fidel dels justificants de despesa i de la documentació acreditativa del pagament.  
- Baixes.  
- Justificació comptabilitat separada d'ingressos.  
- Justificació de l'increment net de les noves contractacions, segons el que es disposa en l'article 16 del present decret.  
Els expedients seleccionats per a la seua comprovació es determinaran mitjançant mètode de mostreig probabilístic i s'utilitza un mostreig aleatori simple.  
Aquest procediment exigeix numerar, per cada convocatòria, tots els expedients concedits per import inferior a 60.000,00 ?, obtenint «N» expedients dels quals se seleccionarà una mostra de «n» expedientes a l'atzar de manera aleatòria, tenint cada expedient la mateixa probabilitat «n/N» de ser seleccionat.  
Per a aquest programa s'ha determinat un mida mostral n=10 % dels expedients, és a dir, «n=10 %N», que podrà ser ampliat pel director general de LABORA Servei Valencià d'Ocupació i Formació en cas de considerar-ho oportú.  
3. En el cas que la concessió de l'ajuda s'haja efectuat per mesos en funció del pressupost disponible i no per un semestre complet, les entitats beneficiàries podran imputar despesa de mesos posteriors si a causa de baixes per incapacitat temporal, degudament justificades, i pels mateixos imports que els hagueren pogut correspondre, amb les mensualitats tingudes en compte per a la concessió de l'ajuda no arribaren a justificar l'ajuda total concedida.  
4. Així mateix, i quant a les baixes produïdes després de la justificació semestral de les ajudes, i per tant, no tingudes en compte en la memòria econòmica i en la memòria d'actuacions, corresponents a contractes que finalment hagen durat menys de tres mesos, els CEO hauran de presentar mensualment, en els deu primers dies naturals de cada mes, segons es tracte de completar la justificació del primer o del segon semestre anual, les baixes en Seguretat Social de totes aquelles persones treballadores que no hagen superat el període mínim de contractació de tres mesos exigit en l'article 16.5 del present decret.  
5. Els terminis per a la presentació del compte justificatiu són:  
a) La justificació de les despeses del primer semestre es presentarà del 10 de juliol al 10 d'agost, tots dos de 2023.  
b) La justificació de les despeses del segon semestre es presentarà del 10 de gener al 10 de febrer, tots dos de 2024.  
6. En el cas de compte justificatiu amb informe auditor del cost salarial, la documentació que dona suport al compte justificatiu i que consisteix en els rebuts de salaris i en els justificants del càrrec en compte, tots dos ordenats alfabèticament que, d'acord amb el que s'estableix en l'article 13 del present decret, acrediten el pagament d'aquests, incloses les baixes en Seguretat Social, en el seu cas, del personal subvencionat, haurà d'estar a disposició de LABORA Servei Valencià d'Ocupació i Formació i de qualsevol òrgan auditor, a fi de control directe pel sistema de mostreig que puga establir-se en qualsevol moment o per requeriment d'auditories.  
7. Així mateix, i juntament amb el compte justificatiu que es presente del 10 de juliol al 10 d'agost de 2023 i del 10 de gener al 10 de febrer de 2024, l'entitat beneficiària haurà de presentar la següent documentació:  
a) Declaració sobre l'import i destinació de l'ajuda.  
b) Acreditació del compliment de les obligacions de transparència establides en l'article 6, apartat 1 del present decret, en model normalitzat.  
8. Si la presentació de la documentació justificativa es realitza fora dels terminis assenyalats en el present article, es podrà llevar, en el seu cas, de la subvenció a pagar, la quantia corresponent al nombre de dies que hagen originat el retard.  
9. En tot cas, amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i enfront de la Seguretat Social, d'acord amb el que es disposa en l'apartat 4 de l'article 7 del present decret, i acreditar estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
  
10. Correspon a la persona titular de la Direcció General de LABORA Servei Valencià d'Ocupació i Formació o òrgan en què delegue, el reconeixement de l'obligació i la proposta de pagament de la subvenció.  
  
  
Article 23. Justificació i pagament de l'ajuda per a informe auditor i ajudes per a adaptació de llocs  
1. L'ajuda per a finançar els costos indirectes d'informe d'auditoria, en el cas d'expedients de quantia igual o superior a 60.000,00 ?, es justificarà juntament amb l'última justificació de l'ajuda corresponent als costos salarials de cada semestre, és a dir, del 10 de juliol al 10 d'agost de 2023 i del 10 de gener al 10 de febrer de 2024, mitjançant l'aportació de factura emesa per la persona auditora i la documentació acreditativa del pagament d'aquesta, d'acord amb el que es disposa en l'article 13 del present decret.  
L'ajuda es lliurarà una vegada comprovada la justificació de la despesa i pel percentatge del 2 % corresponent a la despesa de l'ajuda salarial realment justificat, per un màxim de 15.000,00 ?.  
2. Els costos per a les ajudes corresponents a l'adaptació de llocs es justificaran mitjançant la presentació de la següent documentació:  
  
a) Una relació classificada de les despeses i/o inversions de l'activitat, amb identificació del creditor i del document, el seu import, data d'emissió i, en el seu cas, data de pagament. En cas que la subvenció s'haja atorgat sobre la base d'un pressupost, s'indicaran les desviacions esdevingudes, en el seu cas.  
b) Les factures i, en el seu cas, certificats d'obra corresponents a inversions efectivament realitzades, i els documents acreditatius del pagament dels subministraments i obres, justificats d'acord amb el que s'estableix en l'article 13.  
c) Informe favorable de la Inspecció Provincial de Treball, que serà requerit per LABORA Servei Valencià d'Ocupació i Formació.  
  
Les ajudes per adaptació de llocs o eliminació de barreres es lliuraran, d'una sola vegada, segons la documentació presentada, tenint com a data límit de justificació el 31 d'octubre.  
3. Juntament amb la justificació de la despesa, cal presentar:  
a) Declaració sobre l'import i destinació de l'ajuda. En el cas d'ajudes per a informe auditor, la declaració és independent i addicional a la corresponent per a l'ajuda salarial.  
b) Acreditació del compliment de les obligacions de transparència establides en l'article 6, apartat 1 del present decret.  
4. En tot cas, amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i enfront de la Seguretat Social, d'acord amb el que es disposa en l'apartat 4 de l'article 7 d'aquest decret, i acreditar estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
5. Correspon a la persona titular de la Direcció General de LABORA Servei Valencià d'Ocupació i Formació o òrgan en què delegue, el reconeixement de l'obligació i la proposta de pagament de la subvenció.  
  
  
  
Capítol II  
Programa d'ajudes a projectes d'inserció   
en empresa ordinària a través de CEO  
  
Article 24. Objecte de les ajudes  
Les ajudes recollides en el present capítol tenen com a finalitat donar suport a projectes encaminats a facilitar la contractació laboral en empreses ordinàries de persones amb diversitat funcional o discapacitat que prèviament han seguit un itinerari d'inserció en les dependències del CEO.  
No resultaran subvencionables per al CEO aquelles insercions produïdes en empreses vinculades amb el mateix CEO, ni les insercions produïdes en un lloc de l'Administració pública ni els contractes en empreses de treball temporal.  
  
Article 25. Requisits i compatibilitat  
1. Requisits: els requisits per a aquest tipus d'ajudes són:  
a) Els CEO a més de complir els requisits establits en els articles 4 i 5 del present decret hauran de fomentar la inserció de personal amb diversitat funcional o discapacitat del CEO en empreses del mercat ordinari, utilitzant per a això un procés previ d'itinerari d'inserció.  
  
b) Perquè la inserció laboral en empresa ordinària siga subvencionable al CEO, l'itinerari d'inserció sociolaboral que necessàriament haurà de realitzar el personal amb diversitat funcional o discapacitat, amb caràcter previ a aquesta inserció, haurà de tindre una duració mínima de 6 mesos en el CEO.  
c) L'activitat a realitzar en l'itinerari d'inserció ha de guardar relació directa amb l'activitat del CEO.  
2. Compatibilitat: aquesta ajuda és compatible amb l'ajuda a les unitats de suport, sempre que la suma d'ambdues no supere el 100 % dels costos salarials i de Seguretat Social de les persones integrants de la unitat de suport responsables de la inserció.  
  
Article 26. Quanties  
1. Per cada persona treballadora que en finalitzar l'itinerari d'inserció siga contractada per l'empresa ordinària per temps indefinit i a jornada completa, el CEO tindrà dret a una subvenció per import de 3.000,00 ?, sempre que s'acredite la despesa corresponent a aquest import mitjançant despeses salarials de personal de suport relacionats amb el desenvolupament de l'itinerari d'inserció.  
2. Quan el contracte a temps indefinit es concerte a temps parcial, la subvenció de 3.000,00 - es reduirà proporcionalment a la jornada pactada.  
  
Article 27. Documentació per a la presentació de les sol·licituds  
La sol·licitud, en model normalitzat, s'haurà de presentar acompanyada de la següent documentació:  
1. Còpia del contracte o dels contractes de treball que donen lloc a l'ajuda, realitzats a persones amb diversitat funcional o discapacitat procedents del Centre Especial d'Ocupació i els comunicats d'alta en la Seguretat Social i/o informe consulta general de treballadors e-SIL, acreditatiu d'aquests.  
2. Declaració responsable subscrita per qui tinga la representació legal del CEO sol·licitant acreditativa que l'itinerari d'inserció sociolaboral de la persona treballadora amb diversitat funcional o discapacitat, amb caràcter previ a la seua inserció, ha tingut una duració mínima de 6 mesos en el CEO, així com que l'activitat realitzada en l'itinerari té relació directa amb l'activitat del CEO.  
3. Justificació documental de la realització de l'itinerari d'inserció efectuat per la persona treballadora, signada per aquesta i pel personal tècnic de suport (incloent-hi actuacions realitzades, data d'aquestes i duració).  
4. Avaluació final realitzada pel personal tècnic de suport de l'itinerari d'inserció dut a terme per la treballadora o treballador.  
5. Declaracions responsables acreditatives que la contractació s'ha realitzat amb la intermediació del Centre Especial d'Ocupació, subscrita per la persona que tinga la representació legal d'aquest, per la persona que tinga la representació legal de l'empresa contractant i per la persona treballadora.  
6. Nòmines del personal integrant de la unitat de suport relacionat amb el desenvolupament de l'itinerari d'inserció.  
7. Rebuts de Liquidació de Cotitzacions (RLC) i Relació Nominal de Treballadors i Treballadores (RNT) de cada mensualitat, acreditatius de les despeses consistents en paga de quotes de Seguretat Social.  
8. Transferències bancàries acreditatives del pagament efectiu, tant de les despeses salarials com de Seguretat Social, o qualsevol altra forma de pagament, sempre que s'acredite el càrrec en compte d'aquests imports.  
La justificació de la despesa requerirà la presentació mitjançant original o còpia degudament autenticada del justificant bancari acreditatiu de la identitat de qui efectua el pagament, del període a què fa referència el càrrec, càrrec en compte dels imports i persones beneficiàries del pagament.  
9. Declaració sobre l'import i destinació de l'ajuda  
10. Acreditació del compliment de les obligacions de transparència establides en l'article 6, apartat 1 del present decret.  
  
Article 28. Termini per a la presentació de les sol·licituds  
Les sol·licituds d'ajudes hauran de presentar-se en el termini màxim d'un mes comptat des de la data de contractació objecte de l'ajuda i tindran com a data límit el 31 d'octubre de 2023.  
  
Article 29. Justificació i pagament  
1. Una vegada dictada la resolució de concessió de les ajudes i/o subvencions per la realització de contractes de treball a què es refereix el present capítol, es lliurarà l'import total de l'ajuda reconeguda a cada entitat beneficiària, sobre la base de la documentació justificativa aportada juntament amb la sol·licitud i d'acord amb el que s'estableix en l'article 27 d'aquest decret.  
2. Amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i enfront de la Seguretat Social, d'acord amb el que es disposa en l'apartat 4 de l'article 7 d'aquest decret, i acreditar estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
3. Correspon a la persona titular de la Direcció General de LABORA Servei Valencià d'Ocupació i Formació o òrgan en què delegue el reconeixement de l'obligació i la proposta de pagament d'aquestes.  
  
  
  
Títol III  
Programa d'ajudes a empreses ordinàries per la contractació indefinida de personal amb diversitat funcional o discapacitat procedents d'enclavaments laborals  
  
Article 30. Objecte  
Les ajudes establides en el present títol tenen com a objecte establir incentius per a afavorir la inserció de les persones amb diversitat funcional o discapacitat en el mercat ordinari de treball, a través d'enclavaments laborals, afavorint el trànsit des de l'ocupació en els CEO fins a l'empresa ordinària, i possibilitant l'accés a aquests de noves persones treballadores amb diversitat funcional o discapacitat.  
  
Article 31. Concepte i requisits de l'enclavament i de les subvencions  
1.S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un CEO per a la realització d'obres o serveis que tenen relació directa amb l'activitat normal d'aquella i per a la realització del qual personal amb diversitat funcional o discapacitat del CEO es desplaça temporalment al centre de treball de l'empresa col·laboradora, amb els requisits i condicions establides pel Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb diversitat funcional o discapacitat.  
  
2. Perquè la contractació per una empresa ordinària de personal procedent d'un enclavament resulte subvencionable, caldrà que la incorporació d'aquest treballador o treballadora a l'enclavament laboral haja sigut comunicada a LABORA Servei Valencià d'Ocupació i Formació en el termini d'un mes des de la seua contractació en aquest.  
3. Les noves contractacions hauran de representar un increment net del nombre de persones ocupades en l'empresa en qüestió, en comparació amb la mitjana dels dotze mesos previs; en defecte d'això, el lloc o llocs hauran d'haver quedat vacants a conseqüència de la dimissió de la persona treballadora, de la seua diversitat funcional o discapacitat, incapacitat permanent total, absoluta o gran invalidesa, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no del resultat del seu acomiadament disciplinari o per causes objectives, declarat o reconegut improcedent o acomiadament col·lectiu.  
  
Article 32. Ajudes  
1. Les empreses col·laboradores que d'acord amb el que regula el Reial decret 290/2004, de 20 de febrer, contracten amb caràcter indefinit i a jornada completa el personal amb diversitat funcional o discapacitat procedent d'un enclavament laboral tindran dret a les següents ajudes:  
  
a) Subvenció per cada contractació indefinida inicial o transformació de contracte temporal en indefinit, a temps complet, de 7.500 euros amb caràcter general (8.000 euros si la persona a la qual es realitza la contractació indefinida inicial és dona o major de 45 anys.  
b) Quan la contractació indefinida inicial, a temps complet, es realitze amb persones amb discapacitat que presenten majors dificultats d'accés al mercat de treball, segons el que es preveu en la disposició addicional segona del present decret, la subvenció serà de 9.000 euros (9.500 euros si la persona contractada és dona o major de 45 anys).  
  
Si el contracte fora a temps parcial, la subvenció es reduirà proporcionalment segons la jornada de treball pactada.  
Per a l'obtenció de l'ajuda regulada en l'apartat anterior es requerirà que l'empresa col·laboradora realitze la contractació sense solució de continuïtat i transcorregut, almenys, un termini de tres mesos des de la incorporació del treballador o treballadora a l'enclavament.  
2. Les empreses ordinàries que contracten treballadors amb discapacitat o diversitat funcional procedents d'un CEO tindran també dret a percebre la subvenció per adaptació de llocs de treball destinada a finançar les mesures d'accessibilitat universal física, sensorial, cognitiva i de comunicació i les mesures adequades en funció de les necessitats de cada situació concreta, llevat que aqueixes mesures suposen una càrrega excessiva per a l'entitat, així com la dotació de mitjans de protecció personal per a evitar riscos laborals a les persones treballadores amb discapacitat contractades i/o i eliminació de barreres arquitectòniques o obstacles que impedisquen o dificulten el seu treball.  
  
La quantia de referència de la citada subvenció serà de 1.800 euros per persona treballadora contractada durant el període mínim que establisca cada servei públic d'ocupació, sense que en cap cas depasse el cost real que, a aquest efecte, es justifique per la referida adaptació, dotació o eliminació.  
3. La intensitat de les ajudes anteriors no podrà excedir del 75 % dels costos subvencionables en les ajudes recollides en els apartats 1 i 2 del present article i del 100 % en les ajudes regulades en l'apartat 3 d'aquest.  
Article 33. Documentació en la presentació de sol·licituds  
A la sol·licitud caldrà adjuntar la documentació següent:  
  
1. Còpia del contracte o contractes de treball realitzats amb persones amb diversitat funcional o discapacitat, degudament comunicat al Centre d'Ocupació de LABORA Servei Valencià d'Ocupació i Formació.  
  
2. Comunicat d'alta del personal amb diversitat funcional o discapacitat contractat en la Seguretat Social. En cas de transformació de contractes, comunicat de variació de dades del personal contractat.  
3. Documentació acreditativa del tipus i grau de diversitat funcional o discapacitat, d'acord amb el que s'estableix en la disposició addicional segona del present decret, únicament per a treballadors i treballadores que, havent resultat avaluada la seua discapacitat en altres comunitats autònomes, no hagen traslladat l'expedient a la Comunitat Valenciana, o noves sol·licituds presentades després de la caducitat de la resolució anterior, sense que s'haja emés nova resolució de valoració.  
  
4. Informe d'adequació al lloc de treball, emés pels equips multiprofessionals del corresponent Centre de Valoració i Orientació de Discapacitats de la conselleria amb competències en matèria de serveis socials.  
  
A falta d'aquest informe, caldrà aportar còpia de la sol·licitud presentada telemàticament, en el corresponent Centre de Valoració i Orientació de Discapacitats.  
5. Declaració responsable que la contractació no incorre en cap de les causes d'exclusió i incompatibilitats recollides en l'article 35 d'aquest decret.  
6. Per a les ajudes d'adaptació de llocs, memòria descriptiva de les necessitats d'adaptació, amb indicació del seu cost, així com a pressupostos o factures proforma i, en el seu cas, projecte tècnic.  
De conformitat amb el que s'estableix en l'article 31 de la Llei 38/2003, general de subvencions, quan l'import de la despesa subvencionable supere les quanties establides en la normativa reguladora de contractes del sector públic per al contracte menor d'obres o subministraments, l'entitat beneficiària haurà de sol·licitar com a mínim tres ofertes de diferents proveïdores, amb caràcter previ a la contracció de la despesa, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, les quals s'hauran d'aportar amb la sol·licitud de subvenció.  
L'elecció entre les ofertes presentades, que haurà de presentar-se amb la sol·licitud, es realitzarà segons els criteris d'eficiència, i economia i responsabilitat social, i caldrà justificar expressament en una memòria l'elecció quan no recaiga en la proposta econòmica més avantatjosa.  
7. Declaració responsable del compliment de la normativa sobre inclusió laboral de persones amb diversitat funcional o discapacitat o l'exempció d'aquesta obligació, de conformitat amb el que es disposa en l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
8. Informe de plantilla mitjana del personal en situació d'alta (TGSS) acreditatiu que la contractació objecte d'ajuda representa un increment net del nombre de persones ocupades en l'empresa col·laboradora en comparació amb la mitjana dels dotze mesos previs, en el seu cas (informe de plantilla mitjana del mes de la contractació objecte de l'ajuda, així com informe de plantilla mitjana dels dotze mesos immediatament anteriors al mes de la contractació).  
9. Contracte subscrit entre l'empresa col·laboradora i el centre especial d'ocupació, en els termes i condicions establides per l'article 5 del Reial decret 290/2004, de 20 de febrer, mitjançant el qual es formalitze l'enclavament laboral, així com pròrrogues d'aquest.  
10. Còpia de la comunicació a la Subdirecció General d'Ocupació de LABORA Servei Valencià d'Ocupació i Formació d'aquest contracte i les seues possibles pròrrogues, en el termini d'un mes des de la seua signatura.  
11. Relació de personal amb diversitat funcional o discapacitat seleccionat pel Centre Especial d'Ocupació per a la incorporació a l'enclavament laboral on consten les dades del treballador o treballadora per a la contractació del qual se sol·licita l'ajuda, i data d'aquesta incorporació.  
12. Comunicació a la Subdirecció General d'Ocupació de LABORA Servei Valencià d'Ocupació i Formació de la incorporació d'aquest personal a l'enclavament laboral, i data d'aquesta, en el termini d'un mes des del seu inici.  
  
Article 34. Terminis de presentació de les sol·licituds  
1. Les sol·licituds d'ajudes hauran de presentar-se en el termini màxim d'un mes comptat des de la data de contractació objecte de l'ajuda i tindran com a data límit el 31 d'octubre de 2023.  
2. Les sol·licituds d'ajudes per contractacions produïdes en l'exercici 2023, però amb anterioritat a la publicació d'aquest decret, es presentaran en el termini d'un mes a comptar des de l'endemà de la publicació d'aquest en el DOGV.  
  
Article 35. Exclusions i incompatibilitats  
1. No seran subvencionables:  
a) Les contractacions realitzades per empreses de treball temporal per a la posada a disposició de la persona treballadora en empreses usuàries en les quals prestaran els seus serveis.  
b) Les contractacions realitzades per empreses que, a causa de la comissió d'infraccions molt greus, hagueren sigut excloses com a beneficiàries de programes d'ocupació.  
c) Les contractacions realitzades per empreses que en els dotze mesos anteriors a la sol·licitud de l'ajuda hagueren realitzat extincions de contractes en virtut d'acomiadament col·lectiu, o per causes disciplinàries o objectives declarades o reconegudes improcedents.  
2. Les ajudes establides en aquest títol són incompatibles amb qualsevol altra per a la mateixa acció subvencionable, excepte la bonificació de quotes a la Seguretat Social i les ajudes per adaptació del lloc de treball.  
  
Article 36. Obligacions de les entitats beneficiàries  
A més de les obligacions establides amb caràcter general en l'article 6 d'aquest decret, les entitats beneficiàries de les ajudes regulades en el present títol hauran de  
1. Formalitzar els contractes per escrit.  
2. Mantindre l'estabilitat en l'ús del personal amb diversitat funcional o discapacitat contractat a l'empara de la present disposició per un període mínim de dos anys.  
En el cas que el personal amb diversitat funcional o discapacitat siga baixa durant aquest període, podrà ser substituït per personal amb iguals característiques; la substitució haurà de realitzar-se i comunicar-se a la Subdirecció General d'Ocupació de LABORA Servei Valencià d'Ocupació i Formació, en un termini de quinze dies, i caldrà afegir al període de manteniment obligatori del contracte, el termini transcorregut des de la baixa fins a la seua substitució.  
Si la baixa es produïra amb anterioritat a la resolució de concessió, perdria el dret a la sol·licitud presentada.  
No es consideraran incomplides les obligacions de manteniment de l'ocupació a què es refereix aquest apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per la dimissió de la persona treballadora, de la seua discapacitat, incapacitat permanent total, absoluta o gran invalidesa, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions per les causes legals estipulades, per la qual cosa en el cas que les vacants no siguen cobertes, l'entitat beneficiària estarà obligada a reintegrar la subvenció percebuda de manera proporcional al període de manteniment del contracte pendent de complir.  
La falta de cobertura de les vacants per qualsevol altra causa diferent a les establides en el paràgraf anterior, donarà lloc al reintegrament total de l'ajuda percebuda.  
3. Acreditar el manteniment del lloc amb caràcter anual i durant els dos anys següents, mitjançant la presentació de l'informe de vida laboral corresponent.  
4. Acreditar el compliment de les obligacions de transparència establides en l'article 6 apartat 1 d'aquest decret, juntament amb l'acreditació del manteniment del lloc a l'any següent de la seua contractació.  
  
Article 37. Justificació i pagament  
1. Una vegada dictada la resolució de concessió de les ajudes per la realització de contractes de treball a què es refereix el present títol, es lliurarà l'import total de l'ajuda reconeguda a cada entitat beneficiària.  
  
2. El pagament de les ajudes per adaptació de llocs de treball requerirà l'aportació abans del 31 d'octubre de 2023, dels justificants que acrediten l'efectivitat de la despesa i del pagament realitzat, en els mateixos termes establits en l'apartat 3 de l'article 23.  
3. Amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i enfront de la Seguretat Social, d'acord amb el que es disposa en l'apartat 4 de l'article 7 d'aquest decret, i acreditar estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
4. Així mateix, caldrà presentar declaració sobre l'import i destinació de l'ajuda.  
5. Correspon a la persona titular de la Direcció General de LABORA Servei Valencià d'Ocupació i Formació o òrgan en què delegue, el reconeixement de l'obligació i la proposta de pagament d'aquestes.  
  
  
  
DISPOSICIONS ADDICIONALS  
  
Primera. Règim jurídic  
1. Les ajudes regulades en el present decret tenen la consideració de subvencions públiques.  
2. El programa d'ajudes a projectes d'inserció laboral en CEO, regulat en el títol II del present decret, recullen les bases establides pel Ministeri d'Ocupació i Seguretat Social per a les ajudes que la seua gestió i control ha sigut transferida a la Generalitat i contingudes en les següents disposicions:  
- Reial decret 2273/1985, de 4 de desembre, pel qual s'aprova el Reglament dels centres especials d'ocupació.  
- El Reial decret 1368/1985, de 17 de juliol, pel qual es regula la relació laboral de caràcter especial dels minusvàlids que treballen en centres especials d'ocupació.  
- El text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre.  
- El Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb diversitat funcional o discapacitat.  
- El Reial decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional  
- El Reial decret 818/2021, de 28 de setembre, pel qual es regulen els programes comuns d'activació per a l'ús del Sistema Nacional d'Ocupació, modificat pel Reial decret 1069/2021, de 4 de desembre, pel qual s'aprova l'Estratègia Espanyola de Suport Actiu a l'Ocupació 2021-2024.  
3. Per als programes referits en els apartats anteriors, i a causa del seu finançament estatal, és de total aplicació la Llei 38/2003, general de subvencions, així com el Reglament de la llei 38/2003, aprovat per Reial decret 887/2006.  
4. Les ajudes destinades a projectes d'inserció en empresa ordinària a través de CEO constitueixen un programa propi de la Comunitat Valenciana, per la qual cosa és d'aplicació la Llei 38/2003, general de subvencions, així com el Reglament de la llei 38/2003, aprovat per Reial decret 887/2006, en els seus preceptes bàsics. Per a la resta resulta de plena aplicació la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. Respecte al procediment administratiu, serà d'aplicació la Llei 39/2015, d'1 d'octubre, del procediment administratiu comú de les administracions públiques.  
Segona. Concepte de «persones amb diversitat funcional o discapacitat», «persones amb diversitat funcional o discapacitat que presenten majors dificultats d'accés al mercat de treball» i mode d'acreditació  
  
1. Es considera persones amb «diversitat funcional o discapacitat», a l'efecte d'aquest decret, les persones amb diversitat funcional o discapacitat, als quals s'haja reconegut un grau de discapacitat igual o superior al 33 per cent per part dels equips multiprofessionals d'atenció a la diversitat funcional o discapacitat, als quals fa referència l'article 12 del text refós de la llei general de drets de les persones amb diversitat funcional o discapacitat i la seua inclusió social, aprovat pel Reial decret legislatiu 1/2013 o, en cas de falta de constitució, pels centres de valoració i reconeixement de discapacitats, dependents de les comunitats autònomes.  
  
2. Així mateix es considerarà que presenten una discapacitat en grau igual o superior al 33 per cent, a l'efecte de les subvencions regulades en aquest decret, els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, sempre que la seua relació laboral s'iniciara fins al 29.11.2018, data de les STS 992/2018, 993/2018 i 994/2018, per les quals es va declarar inaplicable l'equiparació entre discapacitat i incapacitat.  
3. Finalment, podrà considerar-se persones amb «diversitat funcional o discapacitat», en grau igual o superior al 33 per cent aquelles persones que resulten equiparades a aquest efecte per la normativa vigent en el moment de la concessió de les ajudes.  
4. En el cas de pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, l'acreditació de la condició de persona amb diversitat funcional o discapacitat s'efectuarà:  
a) Mitjançant la resolució emesa pels organismes competents a què fa referència el Reial decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat.  
b) En el cas de pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i de pensionistes de classes passives que tinguen reconeguda una pensió de jubilació o retir per incapacitat permanent per al servei o inutilitat, i per a la determinació del tipus de diversitat funcional o discapacitat intel·lectual o trastorn mental, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement reculla la concurrència de trastorn mental o diversitat funcional o discapacitat intel·lectual.  
  
5. Es consideren «Persones amb diversitat funcional o discapacitat que presenten majors dificultats d'accés al mercat de treball», les persones amb paràlisi cerebral, amb trastorn de la salut mental, amb discapacitat intel·lectual o amb trastorn de l'espectre de l'autisme, amb un grau de discapacitat reconegut igual o superior al 33 per cent; així com les persones amb discapacitat física o sensorial amb un grau de discapacitat reconegut igual o superior al 65 per cent.  
  
Tercera. Compatibilitat amb el Mercat Comú: requisits i exclusions  
  
1. Les ajudes regulades en aquest decret, excepte l'ajuda pels costos indirectes corresponents a l'informe auditor necessari per a la justificació de la despesa d'ajuda salarial per import igual o superior a 60.000 ?, regulada en el capítol I del títol II, són compatibles amb el Mercat Comú, ja que es regeixen per l'RGEC.  
  
a) Subvencions salarials: article 33 del Reglament.  
  
Requisits:  
  
Primer. Quan la contractació no represente un increment net del nombre de persones ocupades en l'empresa en qüestió, en comparació amb la mitjana dels dotze mesos previs, el lloc o llocs hauran d'haver quedat vacants arran de la dimissió de la treballadora o treballador, de la seua diversitat funcional o discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no del resultat del seu acomiadament disciplinari o per causes objectives, declarat o reconegut improcedent o acomiadament col·lectiu.  
  
Segon. La intensitat de les ajudes no podrà superar el 75 % dels costos subvencionables.  
  
b) Les ajudes destinades a l'adaptació de llocs, que es regeixen pels apartats 2.a i c de l'article 34:  
  
Requisits:  
  
Primer. Les ajudes per adaptació de llocs de treball estaran destinades a finançar les mesures d'accessibilitat universal física, sensorial, cognitiva i de comunicació i les mesures adequades en funció de les necessitats de cada situació concreta, llevat que aqueixes mesures suposen una càrrega excessiva per a l'entitat, així com la dotació de mitjans de protecció personal per a evitar riscos laborals a les persones treballadores amb discapacitat contractades i/o i eliminació de barreres arquitectòniques o obstacles que impedisquen o dificulten el seu treball, i tenen com a finalitat cobrir els costos que no hauria hagut de suportar la beneficiària si haguera contractat personal sense diversitat funcional o discapacitat.  
  
Segon. La intensitat d'ajuda no podrà superar el 100 % dels costos subvencionables.  
  
c) Les ajudes destinades a la inserció a través dels CEO mitjançant el finançament parcial dels costos salarials de personal de suport, que es regeixen per l'apartat 2.b de l'article 34:  
  
Requisits:  
Primer. L'ajuda està dirigida a finançar els costos d'ocupació de personal exclusivament durant el temps que dedique a assistir el personal amb diversitat funcional o discapacitat i de formació d'aquest personal per a ajudar el personal amb diversitat funcional o discapacitat.  
  
  
Segon. La intensitat d'ajuda no podrà superar el 100 % dels costos subvencionables.  
  
d) Exclusions a l'aplicació de l'RGEC.  
1r. Les ajudes regulades en el present decret, acollides al Reglament d'exempció, no podran concedir-se, en els supòsits establits en els apartats 2 a 5 de l'article 1 d'aquest reglament, entre els quals calen destacar els següents:  
- Les ajudes a activitats relacionades amb l'exportació, concretament les ajudes directament vinculades a les quantitats exportades, les ajudes a l'establiment i funcionament d'una xarxa de distribució o les ajudes a altres costos corrents vinculats a l'activitat exportadora.  
  
- Les ajudes condicionades a la utilització de productes nacionals en lloc d'importats.  
- Les ajudes concedides en el sector de la transformació i comercialització de productes agrícoles, en els casos següents:  
1. Quan l'import de l'ajuda es determine en funció del preu o de la quantitat d'aquests productes adquirits a productors primaris o comercialitzats per les empreses interessades, o  
2. Quan l'ajuda depenga del fet que es repercutisca totalment o parcialment sobre els productors primaris.  
- Els règims d'ajudes que no excloguen explícitament el pagament d'ajudes individuals a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior, a excepció dels règims d'ajudes destinats a reparar els perjudicis causats per determinats desastres naturals.  
- Les ajudes ad hoc en favor d'empreses previstes en l'apartat anterior.  
- Les ajudes a empreses en crisi, a excepció dels règims d'ajudes destinats a reparar els perjudicis causats per determinats desastres naturals. No obstant això, el Reglament (UE) núm 2021/1237 de la Comissió, de 23 de juliol de 2021 permet l'aplicació de l'RGE, com a excepció, a les empreses que no es trobaven en crisi el 31 de desembre de 2019, però van passar a ser empreses en crisi durant el període comprés entre l'1 de gener de 2020 i el 31 de desembre de 2021.  
  
- Les mesures d'ajuda que la seua concessió estiga supeditada a l'obligació que la beneficiària tinga la seu en l'estat membre pertinent o que estiga establit predominantment en aqueix estat membre; no obstant això, s'autoritza el requisit de disposar d'un establiment o d'una sucursal en l'estat membre que concedeix les ajudes en el moment en què es facen efectives.  
- Les mesures d'ajuda que la seua concessió estiga supeditada a l'obligació que la beneficiària utilitze béns de producció nacional o serveis nacionals.  
- Les mesures d'ajuda que restringisquen la possibilitat que les beneficiàries exploten els resultats de la investigació, el desenvolupament i la innovació en altres estats membres.  
2n. Dels supòsits anteriors, i en relació amb l'exclusió de «Les ajudes a empreses en crisi», es considerarà empresa en crisi, segons el que es disposa en l'apartat 18 de l'article 2 d'aquest reglament, l'empresa en la qual concórrega almenys una de les següents circumstàncies:  
   
«a) Si es tracta d'una societat de responsabilitat limitada (diferent d'una PIME amb menys de tres anys d'antiguitat), quan haja desaparegut més de la meitat del seu capital social subscrit a conseqüència de les pèrdues acumulades; és el que succeeix quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte de la present disposició, «societat de responsabilitat limitada» es refereix, en particular, als tipus de societats esmentats en l'annex I de la Directiva 2013/34/UE i «capital social» inclou, quan siga procedent, tota prima d'emissió;  
  
b) Si es tracta d'una societat en la qual almenys algunes sòcies tenen una responsabilitat il·limitada sobre el deute de la societat (diferent d'una PIME amb menys de tres anys d'antiguitat), quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte de la present disposició, «societat en la qual almenys algunes sòcies tenen una responsabilitat il·limitada sobre el deute de la societat» es refereix, en particular, als tipus de societats esmentats en l'annex II de la Directiva 2013/34/UE;  
  
c) Quan l'empresa es trobe immersa en un procediment de fallida o insolvència o tinga els criteris establits en el seu dret nacional per a ser sotmesa a un procediment de fallida o insolvència a petició dels seus creditors;  
d) Quan l'empresa haja rebut ajuda de salvament i encara no haja reemborsat el préstec o posat fi a la garantia, o haja rebut ajuda de reestructuració i estiga encara subjecta a un pla de reestructuració;  
  
e) Si es tracta d'una empresa diferent d'una PIME, quan durant els dos exercicis anteriors:  
1) La ràtio deute/capital de l'empresa haja sigut superior a 7,5 i  
2) La ràtio de cobertura d'interessos de l'empresa, calculada sobre la base de l'EBITDA, s'haja situat per davall de 1,0.»  
3r. Quant a la concessió d'ajudes a empreses que estiguen subjectes a una ordre de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat interior, es fa constar que en aplicació de la jurisprudència «Deggendorf», la comissió pot suspendre el pagament d'una ajuda a una empresa amb una ordre de recuperació pendent d'executar.  
4t. Tampoc resultarà subvencionable pel present decret, les ajudes que superen els llindars establits en l'article 4 de l'RGEC.  
  
e) Acumulació d'ajudes segons l'RGEC.  
De conformitat amb l'article 8 de l'RGEC, una ajuda amb costos subvencionables identificables, exempta en virtut d'aquest podrà acumular-se amb qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, corresponent -parcialment o totalment- als mateixos costos subvencionables, únicament si tal acumulació no supera la intensitat d'ajuda o l'import d'ajuda més elevats aplicables a aquesta ajuda en virtut d'aquest RGEC. No obstant això, en relació amb les ajudes a favor del personal amb diversitat funcional o discapacitat (art. 33 i 34) podran acumular-se amb altres ajudes exemptes en virtut d'aquest reglament en relació amb els mateixos costos subvencionables per damunt del llindar més elevat aplicable en virtut del citat Reglament d'exempció, sempre que tal acumulació no done lloc a una intensitat d'ajuda superior al 100 % dels costos pertinents durant qualsevol període en el qual s'ocupe aquestes persones treballadores.  
f) Càlcul de la intensitat de l'ajuda i els costos subvencionables  
A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues.  
2. L'ajuda pels costos indirectes corresponents a l'informe auditor necessari per a la justificació de la despesa d'ajuda salarial per import igual o superior a 60.000,00 ?, regulada en el capítol I del títol II, és compatible amb el Mercat Comú, ja que es regeix pel Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), la vigència del qual ha sigut prorrogada mitjançant el Reglament (UE) 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215/3, 07.07.2020).  
  
a) Aquestes ajudes sotmeses al règim de minimis, no podran concedir-se a empreses dels següents sectors:  
«a. Pesca i aqüicultura, segons es preveuen en el Reglament (CE) núm.104/2000 del Consell.  
b) Producció primària dels productes agrícoles.  
c) Transformació i comercialització dels productes agrícoles en els següents casos:  
- Quan l'import de l'ajuda es determine en funció del preu o de la quantitat d'aquests productes adquirits a productors primaris o comercialitzats per les empreses interessades.  
- Quan l'ajuda depenga del fet que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Aquells que subordinen l'ús de béns nacionals amb preferència sobre els béns importats.»  
b) D'altra banda, l'aplicació del règim de minimis suposa que l'ajuda total de minimis concedida a una «única empresa» no serà superior a 200.000,00 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000,00 euros.  
c) Les ajudes de minimis concedides conformement al Reglament (UE) núm. 1407/2013, de 18 de desembre, de 2013, de la Comissió, podran acumular-se amb les ajudes de minimis concedides conformement al Reglament (UE) 360/2012, de la Comissió, fins al límit màxim establit en aquest últim reglament. Podran acumular-se amb ajudes de minimis concedides conformement a altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) 1407/2013.  
d) Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 44/2022, de 22 d'abril, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals i convocatòria per a 2022.  
No obstant això, aquest decret seguirà vigent per a la gestió de les sol·licituds presentades a l'empara d'aquest.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General de LABORA Servei Valencià d'Ocupació i Formació per a dictar les instruccions i adoptar les mesures que considere oportunes per a l'aplicació i execució d'aquest decret.  
2. Es delega en la persona titular de la Direcció General de LABORA Servei Valencià d'Ocupació i Formació la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis indicats.  
3. En el cas que la dotació publicada en el present decret no resultara suficient per a atendre la totalitat dels imports sol·licitats, i existira crèdit disponible que permetera incrementar aquest finançament (nous crèdits addicionals distribuïts en conferències sectorials o desafectacions d'aquests o d'altres programes), mitjançant acord del Consell podrà ampliar-se aquest crèdit, sense necessitat d'establir nou termini de presentació de sol·licituds.  
  
Segona. Efectes  
Aquest decret tindrà efectes l'endemà de la seua publicació en el Diari Oficial de la Generalitat Valenciana.  
  
Tercera. Consideració del decret  
D'acord amb el que es disposa en l'article 168.1.C de la Llei 1/2015, de 6 de febrer, aquest decret no té la consideració de disposició de caràcter general.  
  
Contra aquest decret, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la seua publicació, davant la sala contenciosa administrativa del Tribunal Superior de Justícia, d'acord amb el que s'estableix en l'article 10 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant aquest mateix òrgan en el termini d'un mes, computat en els mateixos termes, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que estimen pertinent.  
  
València, 23 de desembre de 2022  
  
El president de la Generalitat,  
XIMO PUIG I FERRER  
  
El conseller de Economía Sostenible,   
Sectores Productivos, Comercio y Trabajo  
RAFAEL CLIMENT GONZÁLEZ